María Goñi Muñoa. Psikologoa: Gure emozioak ez daude egungo gizarteari egokituak - Euskonews\nGure eguneroko bizitzan egoera haundi zein txikietara aurre egin behar diegu. Aurpegi txar bat, nola interpretatu ez dakigun keinu bat, guretzako berria den egoera bat... lanean, lagun-taldean, zein etxean. Sentsazioak eta emozioak transmititzen diguten eguneroko errutina txikiak dira, baina nola egin aurre? Maria Goñi psikologoak eguneroko bizitzan emozion garrantzia ulertzen lagunduko digu.\nArgazkia: Alex Iturralde. www.alexiturralde.com\nAdimen Emozionala 90eko hamarkadan, batez ere Peter Salovey-ren eta John Mayer-en eskutik, ikertzen hasitako adimen mota bat da. Wayne Leon Paynek 1986. urtean ere aipatu zuen kontzeptu hori, ikertzen hasi zen kontzeptuaren behar teorikoa somatu eta gero. Paynek zioenez, mendebaldeko gizarten emozioen eginkizuna alde batera utzita zeuden eta horren eraginez geldialdi moduko bat zegoen, gizarteak ez baitzuen aurrera egiten emozioen alorrean. Finantzen, kontsumismoaren eta produktibitatearen boomarekin, ahaztu egin genituen gizakiarengan hain garrantzitsuak diren emozioak... Badaude beste aurrekari batzuk, hara nola Binet eta Simonen Senezko Adimena edo Thorndiken Adimen Soziala, baina ezer gehiago; Ia ordura arte, pentsamendua eta emozioa bakoitza bere aldetik aztertzen ziren.\nBi egile horiek hitza hartu eta kontzeptua garatu zuten, emozioak besteak baino hobeto erabiltzen dituzten pertsonak zergatik dauden argitzeko. Adimen Emozionalak oinarrizko 4 osagai zituela adierazi zuten (emozioak zehaztasunez nabaritu, balioetsi eta adieraztea; zenbait sentimendu ulermena errazten duten heinean sentitzea; emozioak eta emozioetatik sortutako ezaguera ulertzea; eta zirrarak, emozio- eta adimen-hazkundea bultzatzeko antolatzea); gizakiok emozioak nabaritu eta balioesteko eta, emozio horietatik, bizitzarako ezaguera ateratzen jakiteko dugun ahalmena da, nolabait esateko. Bi ikerlari hauek diotenez, eta hau berrikuntza da, emozioek kognizoa lehenesten dute, hau da, pentsatzera eta erabakiak hartzera laguntzen gaituzte. Pertsona osasuntsu gehienenentzat, emozioek pertsona munduarekin duen erlazioaren seinale dira.\nAdimen mota hori berezkoa da ala ikasi egin daiteke?\nBiak batera. Psikologian, adimena identifikatzeko logika lau irizpidetan oinarritzen da: adimena zehaztea; adimena neurtzeko metodoa garatzea; beste adimenekiko independentzia osoa edo partziala duela egiaztatzea eta benetako irizpideren bat iragartzen duela erakustea. Bi egile horiek eta bere laguntzaileek eginiko ikerlanei esker, lagunarteko kontzeptu hori adimena da jada: emozioen adimena.\nBeraz, adimen emozionala neurtu eta, neurri batean, hez daitekeen adimena dela esan dezakegu. Hurbilketa zientifiko horretan, Saloveyren eta Mayeren ardura izan zen beraiek adierazitako lau osagaiak oso zehatzak izatea, buruko trebetasun modura neurtu ahal izateko. Adimen kontzeptua eta emozioarena lotu egin zituzten; eta hor emozioak, bizirik iraun ahal izateko izadiak eman dizkigun tresnak dira; berezkoak, alegia. Haitzuloetako gizonak mamuta ikusi eta eraso egin behar izaten zionean, adibidez, bere energia areagotuko zukeen adorea, indarra eta amorrua behar izaten zituen. Emozioak, bada, baliagarriak dira inguruneari egokitzeko aukera eman digutelako. Gaur egungo gure emozioak, ordea, ez daude egungo gizarteari hain egokituak. Tarte handiegia dago prozesuan oinarrizkoa denaren eta bizi garen ingurunearen artean.\nBizitzan zehar pertsona batek sentitzen dituen emozioak aldatu egiten dira eta batzuetan zaila izan daiteke emozio horiek identifikatzea...\nEmozioak aldatu egiten dira pertsona bera ere aldatzen doalako, bizitzaren ispiluan emozioak gure erreflexua dira.\nHorixe da, hain zuzen, Adimen Emozionalaren oinarrietako bat: emozio horiek nabaritu, balioetsi eta ezagutzen jakitea. Eta emozio bakoitzak zer-nolako ezaguera ematen digun jakitea ere bai. Ni haserretzen naizenean, esaterako, niretzat bidegabea den egoera bat dagoelako eta horren gainean zerbait egin behar dudalako sortzen zait emozio hori; gutako bakoitzak zer egiten duen beste kontu bat da. Haserre-emozio hori behar-beharrezkoa da eta bizi egin behar da. Egia da hainbat egoeratan emozio bat baino gehiago senti daitekela aldi berean, amorrua era tristura edo tristura eta poza. Korapilotsuak deritzan prozesu hauek trebetasun emozional handiago eskatzen dute. Emozio bakoitza nondik datorren aztertu, onartu eta bizipena integratu.\nBeraz, emozio bakoitzari ekintza mota bat dagokio? Horixe izango litzateke Adimen Emozionala: emozio bakoitzaren aurrean zer egin jakitea?\nEmozio bakoitzarekin zer egin behar den jakitea, beharbada bai, baina ez dago horretarako gidalibururik; emozio bakoitza bakarra izaten da, pertsona bakoitzak bizi eta, neurri batean, sortzen duelako. Hara: emozioak hiru osagai izaten ditu. Elementu kognitiboa pertsona bakoitzak egoera jakin bati buruz egiten duen balioeste subjektiboa izaten da; balioeste horren arabera, “egoera hori kaltegarri bada niretzat eta horri erantzuteko baliabide gutxi baditut”, hortik aurrera elementu fisiologikoa agertuko da. Nire gorputza aztoratu, asaldatu egingo da. Nire organismoko barne-erantzunek osatu ohi dute elementu fisiologiko hori: pultsua bizkortzea; fundamentu gutxiagoko arnasketa; odolean glukosa areagotzea, nire giharrek kementsuago erantzun dezaten; eta, azkenik, elementu adierazkorra dago, hots, nire organismoa aztoratu izanaren gorputzeko adierazpenak, haserre edo triste dagoenaren aurpegiera edota nire emozioaren hitzezko azalpenak. Hiru elementu horietatik, kognitiboa da batez ere erabakigarriena, nik neuk balioetsiko baitut halako egoera batek mesede ala kalte egingo ote didan. Adimen emozional handia duen pertsonak badaki zer egin behar duen hiru osagai horien intentsitatea apaltzeko. Eta hori egiten ez badaki, jakin badaki, behinik behin, ez dakiela egiten eta onartu egingo du; eta, aldi berean, gertatzen ari denari buruzko gogoeta ere egingo du.\nLehenago emozioak alde batera uztea aipatu duzu eta euskal gizarteak, hain zuzen, gizarte hotzaren ospea izan du, ez omen ditu bere sentimenduak erakusten... Hori zergatik ote da, gure inguruan ikusi eta kutsatu egin garelako?\nGaldera horrek aztoratu egiten nau emozionalki. Euskalduna naizenez, zaila gertatzen zait euskaldunon izaeraz hitz egitea, baina zenbait faktoreren eragina nabaria da izateko era prototipo horretan: giza taldeen psikologia, esaterako, ingurune atmosferikoari egokitzen zaio; gurean eguraldi euritsu eta hotza izaten denez, etxean babesten gara eta psikologikoki ere gure sentimenduak, alaitasuna nahiz tristura, gorde egiten ditugu. Bestalde, kultura bateko balioek berekin dakarte izateko era batzuk besteak baino onartuagoak izatea, eta hori ohiko bihurtzen denean, kutsadura emozionala gertatu ohi da. Gure kulturako balio nagusietako bat lana izan da; izan ere, baserrian bizirik irauteko, eguzkia irteten zenetik iluntzera arte lan egin behar izaten zen. Horrezaz gain, erlijio katolikoak ere eragin handia izan du Euskal Herrian eta adierazpen-falta horretan zerikusi handia du, nire ustez, Elizak ezarritako errepresio emozionalak.\nEmozioak adieraztekotan aitorlekuan adierazi behar izaten ziren, eta han zegoenak erabaki ohi zuen zuk sentitutakoa ona ala txarra zen. Euskaldunon izaerarena aurreiritzia izango da agian... baina egia ere bada neurri batean.\nItzul gaitezen Adimen Emozionalera. Adimen hori zehazterakoan aitzindari izandako bi egile aipatu dituzu, baina, halere, Golemanek ezagutarazi du kontzeptua azken hamarkadetan.\nSaloveyren eta Mayeren ondoren, Adimen Emozionalaz hitz egitean burura datorkigun pertsonak, Golemanek, merkaturatu egin zuen kontzeptua mundu osoan zabalduz. Zientzialarien arabera, Adimen Emozionala kontzeptua ahuldu egin zen, nolabait, adimen modura. Golemanek bost trebetasun aipatzen ditu (auto-ezagutza, enpatia, auto-motibazioa, trebetasun sozialak eta erregulazio emozionala); baina, bost gaitasun horien barruan, batzuk trebetasun oinarrizkoagoak dira eta, horregatik, ia ezinezkoa da adimen baten irizpide zientifikoekin neurtzea. Badira Golemani egiteko moduko bestelako kritikak ere, hala nola, Adimen Emozionalak ongizatea erdiesteko aukera ematen digula baieztatzen duenean; baina hori ez da horrela. Adierazpen hori guztiz baikorra da, eta oso itxaropen handiak sortzen ditu, baina faltsuak ere bai.\nHori dela-eta, zer esaten duzu zuk Adimen Emozionalari buruzko zure eskoletan? Bistan denez, ez duzu esango erabateko zoriona erdietsiko dutenik...\nNiretzat, lehenengo saioan, bakoitzaren itxaropenak ezagutzea izaten da garrantzitsuena, eta gero Adimen Emozionalaren inguruan dagoen fantasiazko itxaropen hori apaltzea. Ikastaroa ez dut aholkuak emateko erabili nahi; aitzitik, besteek ikusten dutenaren bitartez eta beste horiek osatzen duten ispiluan begiratuz, norbere burua ikusteko eta hobeto ezagutzeko leku bilakatu nahi dut ikastaroa. Hor nire eginkizun nagusia taldeko harremanak erraztu eta galderak egitea da, ez erantzunak ematea. Eta, batez ere, ikus dezatela ikasleekin ditudan harremanetan esaten ari natzaien guzti-guztia bete egiten dudala.\n20 orduko ikastaro batean, emozioak nabaritzen ikasiko dute, emozioak hobeto ezagutzen, emozioak bideratzen, emozioek ematen diguten informazioa bereizten... Emozioa zer den azaldu eta, pausoz pauso, azterketa ugari egingo dira emozio pertsonalen inguruan; ondoren, zer estrategia erabili dituzten eta zer estrategia erabil zitzaketen aztertuko dugu. Nire erabileraren arabera, zenbait estrategia baliagarriak izan daitezkeela edo ez ikasiko dugu. Estrategia horiek zehatz mugatzen ahalegintzen gara nolabait. Gizarte-laguntza, esaterako, oinarrizko estrategia bat da, baina zehatz mugatu behar da; ez dago edozertaz hitz egiterik edozein unetan. Laguntza-eskaera horri buruzko “erritu” moduko bat egin behar da. Gizarte-laguntza “gizarte-hausnarketa” bihurtzeko joera dugu. Hots, gaiaz etengabe hitz egiteko joera izaten dugu, eta horrek suntsitu egiten du sare soziala.\nEta hori enpresa-mundura eramanez gero, han ordu ugari igarotzen baititugu...\nAdimen Emozionalari buruzko ikastaroetara lan-munduko egoera asko heltzen dira, baina ez garrantzitsuenak direlako, jendaurrean horiei buruz hitz egitea errazago delako baizik. Baina diozun bezala, han 8 ordu egiten ditugu gutxienez, eta gai zehatz bati buruz etengabe hitz egiteak, gogaitzeaz gain, ez du ezertan ere laguntzen. Arazoa errespetuz eta ausardiaz kudeatu behar da, eta zehatz-mehatz nire nahia lortzeko lagungarria ez bada ere, pertsonari, bere pentsamendu eta sentimenduak adieraziz, hobeto sentitzeko balio izaten dio, baita trebe eta harro sentitzeko ere. Gainera, emozioez oroitzen garen bakoitzean, prozesu emozional osoa ere errepikatzen da: arnasketa bizkortu egiten da, odolak azkarrago zirkulatzen du... horrek guztiak osasunean eragiten duen kostuarekin. Emozio ezkorrak ditugunean, zenbait hormona (adibidez, kortisola) sortzen hasten gara, eta giharrei, lanean hasi eta larrialdia konpontzeko energia gehiago izan dezaten, glukosa ugari askatzen zaie; baina, gainera, ehunak berreskuratu, berritu eta sortzeko eginkizun anabolikoak ere geldiarazi egiten dira. Horrek eragin izugarria du gure osasunean; izan ere, kortisol-jarioak maiz izaten baditut, sistema immunologikoa inhibitu eta nerbio-sisteman arazoak sor daitezke, hala nola, zefaleak edo hipertentsioa.\nEta hori oso ohikoa dela sumatzen dut...\nBai, konpondu gabeko emozioak barruan trabatu egin daitezke, eta hori gure gizarteak jasaten duen estres ezagunarekin loturik dago. Estresa gure organismoaren erantzuna da, zenbait egoeratan guk ditugunak baino baliabide gehiago eskatzen zaizkigula irizten diogunean. Konpontzeko “modurik kaskarrenetakoan” izanda ere, egoera neure agintepean hartzen ez badut, gero eta sufrimendu gehiago pairatu beharko dut. Eta hori gertatzen den bakoitzean, ez da nire gorputza energia behar duen bakarra; nire buruak ere aitzakia gehiago beharko ditu (hemen dator osagai kognitiboa) nire portaera justifikatzeko, hots, egun osoan kexu izatea edo gutxienez nire esku dagoena egin gabe egotea justifikatzeko.\n“Auto-laguntza” izeneko atalak geroz eta apal gehiago ditu edozein liburu-dendatan: nola izan sortzaileagoa; nola izan pertsona hobea; nola izan emozionalki adimentsuagoa...\nPertsonalki ez zaizkit gehiegi gustatzen aholkuz beteta daudelako. “Auto-laguntzako” libru bat gomendatu beharko banu Paul Watzlawick autorearen “El arte de amargarse la vida” litzateke. Aldi bereba, nire iritziz, auto-laguntzarako liburuak oso lan garrantzitsua egiten ari dira psikologia pertsonengana hurbilduz. Hori dela-eta, beste modu batera jendearentzat ezezagunak izango liratekeen prozesuen azalpenak ematen ari dira, izen eta guzti, eta hori oso baliagarria da, gure buruak sentitzen duenaren izena eta azalpenak behar izaten baititu. Liburu horietako askok, ordea, oso oinarri zientifiko eskasa dute eta helarazten duten emaitzen nahiz lorpenen ideia gehiegizkoa da. Psikologian ez dago miraririk. Nolanahi ere, auto-laguntzarako libururen bat irakurriz, pertsonaren bat ohartu eta arduratzen hasten bada ordura arteko funtzionamendu kaltegarriren batez, orduan nire errespetua erakutsiko diet liburu horri eta, batez ere, pertsona horri.\nZer ematen dizu zuri psikologiaren munduan lan egiteak?\nLehenbizi ongi sentiarazten nau. Nire eginkizuna betetzen ari naizela nabaritzen dut nolabait, nire ustetan ditudan trebetasunak horien beharra izan dezaketen beste pertsona batzuen zerbitzura jartzen ari naizela, eta horrek poztu egiten nau. Bigarrenik, bizi-esperientzia ugari eta errealitateari buruzko hainbat eta hainbat ikuspegi jasotzen ditudanez, niretzat berriak diren beste aukera batzuk aintzat hartu ahal izaten ditut. Nik, gainera, zerbait helarazteko, lehenbizi probatu edo esperimentatu egin behar izaten dut, bestela ez dakit irakasten; beraz, neu naiz, bistan denez, trebakuntza-arloko irakaspen horietan gehien ikasten duena.\nAsko ikasten al duzu jendearekin?\nBai, asko ikasten dut. Egin ditzakedan gauzak edo beste pertsona batzuei helarazteko modukoak ikasten ditut. Poz handia ematen du jendea bere emozioak, bere sentimenduak, ondo egiten dituen gauzak edota egiten ez dakizkienak adierazteko gai izatea; eta taldeetan, beste esparru batzuetan aurkitzen zaila den lanerako konfiantza sortzen da. Aintzat hartzeko modukoa da jendea zortzi orduz lanean aritu ondoren nire ikastaroetara etortzea.\nAdimen Emozionalari buruzko ikastaroetan irakasten duzunetik, zer aplikatzen duzu zeure bizitan?\nHasieran mesfidantza eta eszeptizismo apur bat ere banuen, nik, ia gehienek bezala, Golemanen bitartez ezagutu bainuen Adimen Emozionala, eta bizitzaren ikuspegi amerikar horiekin kritikoa izaten naiz. Aholkularitza-enpresa batean lanean ari nintzela ezagutu nuen, baina, gero, neure kontura lanean hastea erabaki nuenean, gidaliburuak erosi, teoria klasikoekin alderatu, informazio erabilgarriagoa bilatu eta lanean erabiltzen hasi nintzen; orduan hasi nintzen neure burua emozionalki askoz hobeto ezagutzen eta, horri esker, egoera jakin batean noiz egin dezakedan zerbait eta zer egin dezakedan jakiten; gehiago egiterik ez badut ez dela ezer gertatzen edo, besterik gabe, hori bakarrik gertatzen dela; ezinezkoa dela emozioak saihestea...\nZerk bultzatu zintuen psikologia ikastera?\n14 urterekin, nolabaiteko kontzientziarekin irakurri nuen lehen liburuetako bat, S. Freud eta A. Einstein-en “El por qué de las guerras” izan zen. Eskutitz sorta batzuk dira non bakoitzak gatazka belikoen inguruan duen ikuspuntua azaltzen du, azken finean pertsonen artean erlazionatzeko zailtasunak. Harrapatu ninduen. Psikologiak ni harrapatu ninduela uste dut. Psikologia ikastean zen txiki-txikitatik argi izan nuen gauza bakarrenetako bat. Gizakiaren portaerari buruzko ulertezintasun eta jakin-min izugarria nuen.\nEta orain ulertzen al duzu portaera hori?\nOrain zerbait gehiago ulertzen dut, baina askoz gehiago ere ez (irribarrez). Gauza eta egoera ulergaitzak, kausa eta efektuaren azalpen linealik ez dutenak, egon badaudela jakinarazi dit, azalpen linealik ez baitago giza harremanetan. Aldagaiak ugari izaten dira beti, eta ezberdinak gizaki eta kultura bakoitzean. Aukera behintzat eman dit nire ulertezintasunak eragindako estutasuna gutxitzeko, eta, aldi berean, gizakia ulertzeko ere bai, nik txikitan gizakia berez ona zela ikusi nahi bainuen. Baina gizakia, berez, ona eta gaiztoa da. Pertsonok ondo dauden eta gaizki dauden gauzak egiten ditugu, eta hori onartu beharra dago. Niri gustatzen ez zaidan gauzen alde hori onartzea egiazko ikaskizuna izan da eta, hein handi batean, Adimen Emozionalari esker ikasi dut. María Goñi Muñoa (Pamplona, 1978) María Goñi Muñoa psikopedagogian lizentziatua da Nafarroako Unibertsitatean, eta psikologian lizentziatua Euskal Herriko Unibertsitatean. Era berean, Familiako Terapia Sistematikoari eta Bikotekoari buruzko masterra ere egina du, eta MBA masterra ere bai, Enpresa Zuzendaritza eta Kudeaketa alorrean, Deustuko Unibertsitatean. 2008az geroztik Mª Asunción Bel Cortés psikoanalistak gidatutako ikerketa talde batean dabil. Familiako hezitzaile modura lan egin du, baita zenbait aholkularitza-enpresatan ere, zuzendarien heziketa-gaietan. 2007. urteaz geroztik, bere kontura lan egin du harremanen alorreko hezitzaile modura eta zenbait gaitan ikastaroak emanez: komunikazio-trebetasunak, Adimen Emozionala, motibazio pertsonala edota Zuzendaritza eta Coaching trebetasunak, besteak beste. Gaur egun, heziketa-koordinatzailea da EKIAko Esku-hartze Psikosozialen sailean. Bertan, haurren babesgabetasunari buruzko prestakuntza-proiektua ari da antolatzen eta ikuskatzen.


Bahrain | Mundua | Berria\n2013ko azaroak 10\nHala lehertu zen, Dubai edo Dohako etxeorratzen antzeko arabiar ikuspegi futuristan, 2011n iraultza, Tunisian, Libian, Egipton edo Sirian legez. Baina diktadorea laguna genuen, sunita, 1 Formulako karreren antolatzailea, petrolio-hornitzaile, eta Estatu Batuetako flotak basea dauka uhartean. «Oso desberdina da Bahrain Golkoko beste herrialdeetatik. Ekialde Hurbileko mikrokosmos txiki honetan eskualde osoa dago jokoan». Manama hiriburuko mutur batean amaitu gabeko etxeorratz bat adierazi dit. «Eraikuntza-lanak baina geldirik daude lanak azken urte biotan». Detaile txikiek markatzen dute Bahraingo tentsioa. Errepide bazterretan, kilometrotan zehar, hesi zuri bat, ez oso lodia, ia ikusezina iritsi berriarentzat, baina aski nabarmena biztanle gehienentzat: «Erregearen eremuak ia uharte osoa mugatzen du, eta xiiten lurrak hesitu. Kartzela erraldoi batean bizi gara». Herri xiita batera sartu gara, hesiak kale bakarra utzi dio libre. Beste aldean, lur sail berde-berdeak, Golkoan beste inon ikusi ez ditudanak bezalakoak. Eskuraezin herritar gehienentzat. Herrian, bandera beltzak, xiitek muharram-ean negar egiten dioten Hussein bin Ali-ren —Mahomaren bilobaren— martirioa gogoan. Islamean egon zen lehen zisma izan zen, gaur egunera arteko zatiketa nagusia. Datorren asteko axura arte, goibel egoteko egunak dituzte milioika musulman xiitek. Errepidearen erdian itsulapikoa dago, goizero eta gauerako prestatzen diren doako gosari eta afariak prestatzeko. Bidean, barrikaden arrastoak, muharram-erako erretiratutako harriak, polizia agertuz gero berehala herriko sarrera blokeatzeko prest.


Ba al zuen Obama presidenteak NSAren pribatutasun arazoen berri? - EBko berriemailea\nOrain badakigu Obama presidentearen ziurtapenak NSAk zaintza-programak ez zituela "benetan abusatzen" gezurrak direla. Filtratutako auditoria batek erakusten du NSAk pribatutasun arauak urratu zituela, eta zenbait kasutan legeak, milaka aldiz urtebeteko epean.\nJende askok suposatzen du horrek esan nahi duela presidenteak gezurretan ari zela - NSAren pribatutasun arazoen tamaina ezagutzen duela eta jendartea engainatzen saiatzen ari zela. Baina bada beste aukera bat ere kezkagarriagoa izan daitekeena: agian ez zuen aste honetara arte NSAren pribatutasun arazoen zenbaterainokoa jakingo.\nEz dirudi bezain urrun. Badakigu Diane Feinstein (D-Kalifornia) Senatuko Inteligentzia Batzordeko presidenteak NSAren pribatutasun auditoriaren berri izan zuenean soilik The Washington Post galdetu zioten horri buruz bere langileei. Eta Atzerriko Inteligentzia Zaintzeko Auzitegiko epaile nagusiak onartu du auzitegiak gaitasun mugatua duela NSAren jokabide okerrak poliziatzeko.\nGainera, Edward Snowden NSAren barne dokumentu bat eman zuen The Washington Post aholkatzen die NSAko analistei: "FAAko arduradunei behar duten informazioa eman nahi diegun arren, EZ diegu kanpoko informaziorik eman nahi". "Gainbegiraleak" Adimen Nazionaleko zuzendariaren bulegoa eta Justizia Sailak dira. Agian NSAk ez zuen istorio osoa eman fiskal nagusiari eta informazio nazionaleko zuzendariari. Eta haiek, bestalde, arrazoiak izan zitzaketen NSAren gehiegikerien zenbatekoari bere buruari buruzko xehetasunak gordetzeko.\nAurretik gertatu zen, joan den hilean idatzi nuen moduan:\n[1975eko entzunaldi batean], Nixon administrazioan etxeko zaintza plan polemikoa planifikatu zuen Etxe Zuriko laguntzaile batek deklaratu zuen Etxe Zuriak legez zalantzazkoak izan zitezkeen inteligentzia agentziek egiten zituzten "gauza erdiak ez zekiela".\n"Programa bat martxan baduzu eta bere emaitzekin guztiz pozik bazaude, zergatik hartu arriskua Estatu Batuetako presidenteak egin nahi ez duela erabakitzen badu itzal dadin", galdetu du.\nSekretutasunak errazten du botere betearazleko funtzionarioek legez besteko legezko programetan bazterrak moztea. Adibidez, Patriot Act-ek Bushen administrazioari segurtasun nazionalaren gutunak emateko aginpide zabala eman zion, gainbegiratze judiziala behar ez duten informazio eskaera sekretuak emateko. Baina 2007ko Ikuskari Nagusiaren txosten batean 700 kasu baino gehiago aurkitu ziren FBIko agenteek ez zuen NSLak emateko eskumena izan dute informazioa modu desegokian eskuratu dutelako enpresei "egoera zorrotzek" informazioa berehala buelta dezaten eskatzen zutela, NSL arauek eskatzen dituzten kontrol minimoak ere egin gabe.\nGardentasunak eta zaintza zorrotzak publikoa babesten dute etsaien zerrendak biltzen dituzten eta aurkari politikoak zelatatzen dituzten presidente maltzurren aurka. Baina ia bezain garrantzitsua denez, gardentasunak presidente zintzoak babesten ditu menpeko portaera txarren aurka. Epaileek eta Kongresuko ikertzaileek beren lana egiaztatuko dutela jakiteak gobernuko langileei legea jarraitzeko pizgarri handia ematen die. Eta gobernuko beste adar batzuek beren jokabide okerra azkenean ezagutuko dutela jakiteak gutxiago tentatzen du botere betearazleko funtzionarioek beren nagusiei jokabide okerra ezkutatzea.\nBeste modu batera esanda, NSAren muturreko sekretua sinatuta eta Kongresuaren eta auzitegien gainbegiratzearen aurka, Obama ezinbesteko kudeaketa tresna kentzen ari zen. Bere menpekoek jokabide okerrak kontrolatzeko eta ekiditeko gaitasuna murrizten ari zen. Beraz, baliteke aste honetako agerraldiek gehien harritu duten pertsonetako bat presidentea bera izatea.\nGai erlazionatuak:Barack ObamaDiane FeinsteinNSAThe Washington Post Edward Snowden\nObama ariketa militarrak bertan behera Egiptotik honako indarkeria\nAEBetako Ganberako panelak Obama-ren aurkako entzungailuen erreklamazioan # Trumpen frogak ditu zain\n#Germany: Merkel dio laugarren terminoa kantziler bezala bilatzen izango zuen\n#China: Xi kontatzen Trump lankidetzarako aukera bakarra da\n#OBAMAinHANNOVER: Oharrak Batuetako presidente Barack Obama arabera helbidea in Europe jendea\n#StrongerIn: BHP boss ohartarazi Brexit litzateke kaltegarriak ziurgabetasun ekonomikoaren hamarkada ekarriko\n#UKIP Blasts BBC Obama aste dokumental EBaren pro-EB interbentzio aurretik alborapena


Lurrazalaren zimur guztiak agerian - Zientzia Kaiera\nGure planetako tontor, sakonune eta tarteko gorabehera guztiak ondo baino hobeto ezagutzen dituzte TerraSAR-X eta TanDEM-X radar sateliteek. Azken hau ordurako Lurraren orbitan zebilen aurrenekoaren bidaide bihurtu zen 2010ean, eta ordutik, 800 milioi kilometro egin dituzte elkarrekin, 514 kilometroko garaierak ematen duen talaiatik. Bestela esanda, bitan arakatu dituzte lurrazaleko txoko guzti-guztiak. Bildutako datuekin, proiektuaren ardura duen Alemaniako Aeroespazio Zentroa (DLR) atlas ikusgarria prestatzen ari da: hiru dimentsioduna, inoiz baino zehatz eta osatuagoa.\nBi sateliterekin lan egiteak emango dio, hain zuzen, hirugarren dimentsioa atlasari. Aitor Bastarrika Kartografia eta Geodesia ingeniariak eta EHUko Geomatika eta Topografia Ingeniaritza Graduko irakasleak azaldu bezala, gure bi begiek egiten dutena kopiatzean datza: “Begi bakarretik ikusten dutenek ezin dute sakonera ikusi, ez dute hirugarren dimentsioa bereizten. Ate bat zabaltzera goazenean, guk badakigu distantzia zein den, baina begi bakarretik ikusten duenak ezin du. Estereoskopiaren oinarria hori da: gauza bera bi lekutatik ikustea. Eta horixe da bi satelitek ematen dutena”.\nFlinders mendilerroa, Australian (Irudia: DLR)\nHorrexegatik, bi sateliteok erabat koordinatuta eta kontrolatuta daude; hirugarren dimentsio hori behar bezala neurtzeko. Helize formako patroi baten arabera dago zehaztuta nola mugitzen diren bi gailuok elkarren artean. Batzuetan, bata bestetik 120 metro eskasera besterik ez dagoela ateratzen dute puntu beraren irudia. Askotariko lurrazal zatien altuera zehatz kalkulatuko bada, teknikariek ondo baino hobeto jakin behar dute uneoro bi sateliteen arteko distantzia zein den. Errore marjina milimetro gutxi batzuetakoa besterik ez da.\nGainera, radar sateliteak dira honako hauek, eta horixe da proiektu honen ezaugarri nagusietako bat. Ez dituztela argazki arruntak ateratzen, alegia. “Orain arte horrelakoetan lur eredu digitalak (DTM) egin izan dira normalean. Hegazkin batetik ateratzen dituzten argazkiekin egin izan dira horiek. Kasu honetan ere argiarekin funtzionatzen da, baina ez gure uhin luzeran; ez gure eremu ikusgarrian”, esan du Bastarrikak.\nHorrek abantaila handi bat ematen die bi sateliteoi. Izan ere, eguraldiak ez du apenas baldintzatzen ateratzen dituzten irudien kalitatea: “Radarrak igortzen duen energiarekin (irrati uhinak) primeran lan egin daiteke gauez edo eguraldi txarra dagoenean. Hori oso garrantzitsua da eremu polarretan, tropikaletan eta laino asko dagoen lekuetan lan egiten denean”.\nBadlands Parke Nazionala, AEBetan (Irudia: DLR)\nHonen aurrekaria, mundu osoa estaltzen duen lehen lur eredu digitala, SRTM (Shuttle Radar Topografia Misioa) izenekoa da. Honekin baliatu zuten metodologiaren antzekoa da orain darabiltena, baina uzta askoz ere zehatzagoa da. Alemaniako Aeroespazio Zentroak jakinarazi duenez, 30 aldiz zehatzagoa.\nBastarrikaren arabera, “teknologia bera zen, baina ez zuten sateliteekin egin, transbordadore batekin baizik. Antena luze bat zeukan, eta bi ikuspuntu: bata transbordadorean eta bestea antenaren bukaeran. Baina 90 metroko pixela zeukan [ematen zuen emaitzan, argazkian, pixel bat 90 metro errealen ordezkoa zela, alegia], eta berri honetan bi metro inguru izango ditu pixelak. Hori du ona: mundu osoan, bai eta oso aldenduta dauden lekuetan ere, bi metroko bereizmena daukan lur eredu digital bat ematen duela”.\nDatuak bilduta, prozesatzearen azken fasean dago proiektua 2013ko bukaeratik, eta 2015a agortzerako, dena prest eta topografo profesionalentzat erabilgarri izatea espero da. Dena dela, lurrazalaren bi puskaren hiru dimentsiodun mapak sarean jarri dituzte dagoeneko, adibide gisa: Australiako Flinders mendilerroa eta AEBtako Badlands Parke Nazionala.\nEHUn, Euskal Autonomi Erkidegoko lurrazala hartzen duen Geoeuskadi zerbitzu irekiarekin egiten dute lan; horixe da Eusko Jaurlaritzak eskaintzen duen lur eredu digitala. Bastarrikak azaldu bezala, laser izpietan oinarritutako LIDAR teknologiarekin osatutako egitura da honakoa: “Hegazkin batetik egiten da. Laser pultsu bat igortzen da, eta lurrazaleko puntuei dagozkien X, Y eta Zk lortzen dira. Hortik ateratzen dute metro bateko bereizmena daukan lur eredu digitala”. Zehatza da oso, baina puntu txiki bat besterik ez da, TerraSAR-X eta TanDEM-X radar sateliteek munduari emandako bi birekin alderatuta.\nIturria: A new map of Earth – in 3D and extremely precise\nArgitalpen-data: 2014/06/11 · Atala: #KZJaia, Dibulgazioa


Argia :: "Desobedientzia zibila gehitu behar diegu gure egungo borrokei"\nPolitika Arnaldo Otegi\nElgoibar, 1958. Ezker abertzaleko kidea. Logroñoko espetxean dago. Espainiako Auzitegi Gorenak sei urte eta erdiko zigorra berretsi dio, Bateragune auzia dela-eta. “Ezker abertzalea aldarrikapen fasetik egikaritze fasera pasatu da” erran digu gutun bidez egindako elkarrizketan.\n2012-07-08\t13 1 Tweet\nArnaldo Otegi, orain hiru urte ateratako artxiboko irudi batean. Elkarrizketa gutun bidez egina da, bera kartzelan baita. (Dani Blanco) Honezkero askotan egon zara kartzelan. Sartu-atera askorekin. Nolakoa da egun zure bizitza bertan?\nBai, orotara hamar urte eginen ditut momentuz kartzelan, beraz eta zoritxarrez –beste askok bezala– esan dezaket beteranoa naizela etxe hauetan. Hartara, bizitza kirola egiten, irakurtzen eta ikasten pasatzen dut. Bestalde, eta filosofikoki, egoera gogor hau, bi pertsonaia handik erakutsitakoarekin daramat: batetik, Nelson Mandelaren aholkuei jarraituz, neure burua ahalik eta gehien prestatzen kaleratzerakoan ikasitakoa herri askapenaren zerbitzura jartzeko, eta bestetik, Mahatma Gandhik esandakoa egunero oroituz: “Gobernu zapaltzaile baten pean ondratuak diren herritarrek kartzelan egon beharko lukete”.\nAldatu al dira presoek kartzelan dituzuen bizi baldintzak lehen aldiz “barruan” izan zinenetik?\n1987an sartu ninduten lehen aldiz espainiar kartzela batean, eta esan dezaket termino estrukturaletan eboluzioa txarrera izan dela (sakabanaketa, bizi osoko zigorrak, onura penitentziarioen ukapena...). Hori horrela izanda, badira beste alor batzuk non gauzak “hoberantz” egin duten (bisa-bisak, telefono deiak, telebista...), baina funtsean gauzek okerrera egin dute.\nZer moduz zaudete Bateragune kasuko auziperatuak?\nKartzelan egonda “ongi” hitza erabili dezakegula adosten badugu ongi gaudela esan dezaket... irribarretsu eta egindako lanarekin oso gustura eta oso harro.\nEstrategia politiko-militarra alde batera utzi eta ezker abertzalea bide soilik demokratikoetara bideratzeagatik atxilotu zintuzteten orain hiru urte. Izan al zenuen beldurrik horrekin eztabaida prozesua geratzea lortuko zutela?\nBeldurra baino, kezkatuak geunden, 2009ko urriaren 13ko sarekadak eztabaida prozesuaren dinamizazioaz arduratu behar genuen lantaldea bortizki kolpatu zuelako, eta horrek esku artean genuen egitasmoan eragina izan zezakeelako. Baina ez zen halakorik gertatu. Zuek atxilotu izanak uste duzu ezker abertzalean estrategia politiko-militarra babestu zezaketenak hura alde batera uztera bultzatu zituela?\nEz. Gertaera batek modu isolatuan ez ditu normalean posizio politikoak aldarazten (gertaerak ez baditu osagai historikoak, noski) eta estrategia politiko-militarraren aldekoek bukaeraraino defendatu zituzten beraien posizioak. Azkenik, gure oinarri sozialak eta militanteek guk defendatzen genuen estrategia demokratikoaren alde egin zuten.\nUste duzu estrategia berriak ezker abertzalearen posizio politikoa indartu duela? Zertan?\nGalderari sendotasunez erantzuteko beharrezkoa izango genuen ongi finkatzea zer egoeratan geunden orain dela lau urte (hori izan zen eztabaida estrategikoaren lehen gaia) eta nik bederen, garai hartan kartzelatik irten eta hainbat jenderekin hitz egin ondoren, oso diagnostiko zehatza, gordina eta gogorra egin nuen egin beharreko tokietan eta beharrezkoa zen ardura iraultzailearekin: ezker abertzalea politikoki –eta ideologikoki– amildegira eta marjinazio politikora ginderamatzan prozesu batean zegoen murgilduta. Hori zen neuretzat egoera, gure burua engainatzen ez bagenuen. Orain, aldiz, eta besteak beste, Hego Euskal Herrian, ezker abertzaleak (zentzu zabalenean esanda) indar hegemonikoa izateko aukerak ditu (bederen termino elektoraletan), baina hori baino oraino garrantzitsuagoa dena: askapen prozesua irtenbiderik gabeko bidetik atera eta perspektiba estrategikoan jarri dugu. Hots, aldarrikapen fasetik egikaritze fasera pasatu gara. Hori da ezberdintasunik nabariena.\nEspero al zenuen Gorenaren epaia?\nBai, aspalditik informazio zehatza genuen eta epaiaren nondik norakoak bagenekizkien. Beraz, gure informazio iturriek orain ere (M-11an bezala) ez digute kale egin.\n"Estatuen aurrean konfrontazioa planteatuz soilik lor dezakegu lehenik bere immobilismoa gainditzea eta gerora gure helburuak erdiestea"\n"Estrategikoki ausardia gehiagoz aritu behar dugu"\nUrte erdi pasa da Aieteko Adierazpena sinatu zenetik. Zer balorazio egiten duzu? Guk dakigula behintzat, lehen puntua besterik ez da bete.\nAieteko Adierazpenak ibilbide orri bat planteatzen du soluziobide demokratikoaren norabidean, beraz, balorazio positiboa egiten dut. Aldi berean, pasatutako denborak argi adierazten du Espainiako Gobernuak prozesuaren blokeoa bilatzen duela eta bigarren puntuan ibilbide orria trabatu nahi duela. Horiek horrela, birgogoratu beharko genuke gure apustuaren ezaugarri nagusietako bat aldebakartasuna dela, besteak beste, oso garbi genuelako –eta daukagu– Estatuak ez duela inongo interesik gatazka politikoari irtenbide demokratikoa emateko. Beraz, momentu honetan prozesua bilateraltasun eremura eramaten badugu, prozesua inpassean dago Gobernuak eszenatoki horretan giltza duelako. Hori nola konpontzen da? Indarrak metatuz, borroka eginez eta aldebakarreko ekimenak ugarituz alor guztietan. Horrela bakarrik lortuko dugu Gobernuak dagokion ardura hartzea.\nZer garrantzia du Harremanetarako Nazioarteko Taldeak?\nAldebakartasunarekin batera, nazioartearen parte-hartzea eta konpromisoa bilatzea gure estrategia berriaren beste zutabe estrategikoa da. Zutabe horrek garrantzia handia du Nazioarteko Komunitatearen begirada Euskal Herrian pausatzen delako.\nZer iritzi duzu Brian Currini buruz eta egiten ari den lanaz?\nBrian Currin aspaldi ezagutzen dut eta bere lana oso positiboki baloratzen dut.\nEzker abertzaleak posizioa aldatu izanak EAJ, PSE eta PP beren posizioak aldatzera eraman ditu. Zein uste duzu izango dela bakoitzak hartuko duen lekua?\nOraindik trantsizio egoeran gaude. Beraz, zaila da jakitea noraino helduko diren aldaketak. Ene ustez, arrazoi ezberdinengatik, hirurek kezkaz eta beldurrez bizi dute egungo egoera eta honek har lezakeen bilakaera. Ezker abertzaleak (eta soberanistak orokorrean) sortutako lurrikarak argipen estrategikoaren beharra sortu du ezinbestean, beraz, epe motzeko apustuak eta anbiguotasun kalkuluak gero eta maniobra tarte gutxiago dute. Ondorioz, alderdi horiek berandu baino lehen beren “Zutik Euskal Herria” egin beharko dute. Eztabaida horretan ekuazio estrategikoak nola argituko diren independentismoaren indarrak erabakiko du hein handi batean.\nZer edo zertan da ETA egun zure ustez?\nEuskal Herrian ireki den aro berriarekin konprometitua dagoen erakundea da ETA momentu honetan. Bere soinean ardura historikoa duena: 50 urteko zikloari amaiera ordenatu eta definitiboa ematea.\nZein pauso aurreikusten dizkiozu ETAri momentu honetan?\nUlertuko didazue pauso zehatzak ezin ditudala planteatu esaten badizuet, nahiz eta buruan eduki, baina pauso horiek zer filosofian egon beharko luketeen aipatuko dut: Estatuaren immobilismoari kalte eta Euskal Herriari mesede egingo dioten urratsak egin behar dira, arduraz bai, baina ausardia osoz ere bai.\nZein da ezker abertzaleak etorkizun hurbilean duen egitekoa?\nNiretzat eta termino estrategikoetan planteatuta –egunerokotasunaren zurrunbilotik aterata– bi dira egin beharrekoak: bizi dugun zibilizazio krisiaren aurrean alternatiba integrala eraikitzea alde batetik, eta bestetik martxan ditugun borroka ezberdinei (instituzionala, ideologikoa...) funtsezkoa den beste bat gehitzea: desobedientzia zibila. Azken tresna honen bidez (itxialdi, okupazio, intsumisioa...) estatuen aurrean konfrontazioa planteatuz soilik lor dezakegu lehenik bere immobilismoa gainditzea eta gerora gure helburuak erdiestea.\nPPk dio ETAk behar duela erabat desegin eta armak entregatu. Zergatik uste duzu dioela hori?\nEtengabeko aitzakiak bilatu behar dituelako, egungo egoerari beldurra diolako, eta edozer neurri hartzeko prest da prozesua blokeatzeko. Batzuetan pentsatzen dut PPk, PSOEk eta Estatuak, oro har, gu baino argiago dutela askapen prozesua Euskal Herrian guztiz erabakigarria den fasean sartu dugula. Beraz, ETA desegiten denean ere baldintza berriak jarriko dituzte, bakeak argudio demokratikoak exijitzen dituelako, eta unionistek ez dituzte holakoak beraien arsenaletan Euskal Herriaren aldarrikapen nazionalei aurre egiteko.\nBlokeo egoera honen aurrean, nola ikusten duzu ETA?\nEz daukat datu zehatzik, baina imajinatu dezaket, alde batetik, gu bezala, oso kezkatua egonen dela, baina, bestetik, gauzak lasaitasun estrategikoarekin begiratuko dituela, jakinda azken finean azken hitza euskal herritarrok daukagula.\nZer esango zenioke Mariano Rajoyri?\nBakearen aurka eta blokeoaren alde egin duen apustuak porrot egingo duela, beraz, hobe lukeela elkarrizketa eta soluzioen alde egitea. Horrela egiten badu, elkarrizketarako prest gaude, aldiz, oraingo apustuarekin jarraitzen badu, bere aurretik pasatu zirenek bezala pasatuko da eta Euskal Herriak zutik jarraituko du.\nEta Antonio Basagoitiri?\nArinkeria gutxiago eta ardura gehiagorekin aritzeko, hori posible badu.\nEuskal Herrian ireki den egoera historikoaren aurrean garrantzitsua izan zitekeen ekarpena egiteko aukera galdu duela eta horrek jada ez duela bueltarik.\nBere etxean babesa eman zidan PNVko militante batek esandakoa: lehenengo Aberria eta gero Alderdia.\nVocento taldeko egunkariei emandako elkarrizketa batean orain hilabete batzuk zenioen: “PPren gehiengo oso bat bake prozesuarentzat abantaila” izan zitekeela. Gauza bera pentsatzen segitzen duzu?\nBai, horrela esan nuen eta neure hitzak gaizki ulertuak izan ziren. Erran nahi nuena zera da: gehiengo absolutuak maniobra tarte oso handia ematen duela, baina afera ez da hori. Afera da borondatea edo interesa duzun ala ez gatazka konpontzeko, hor dago gakoa, eta egun, argi dago PPk eta bakearen aurkako agenda gidatzen dutenek gehiengo hori ere blokeoaren aldeko zerbitzura jartzen dutela.\nOrain hiru urte esan zenigun Argian: “EAJren ezkerretara indar metaketa egitea funtsezkoa da”. Bildu eta Amaiur horren isla dira? Amaitu al da metaketaren prozesua?\nEne ustez indar metaketa eta borroka termino estrategikoetan ulertu behar ditugu. Bide horretan, bai Bilduk bai Amaiurrek ekarpen handia egin dute, eta orain ABk ere bere indarrak gehitu ditu. Prozesu hau hasi besterik ez dugu egin, eta guztiz pozten nau ikusteak iraganeko ika-mika eta kontraesan guztien gainetik ezkerreko independentistak frogatzen ari garen ardura eta heldutasun maila. Ez nuen gutxiago espero, eta gure herriak ere ez.\nAzken urteetako hauteskundeetan Bildu eta Amaiur instituzioetara heldu dira. Nola ikusten duzu egiten ari diren lana?\nLan hori baloratzeko lehenik galdera batzuk erantzun behar ditugu, zer helburu betetzen dute instituzioek gure askapen borrokan? Nola ezaugarritzen dugu lan hori? Zer helburu bilatzen dugu gure kudeaketa edo borroka instituzionalarekin? Niretzat garbi dago, lan instituzionaletik soilik ez ditugu gure helburuak lortuko, beraz, lan hori herri borrokarekin uztartu behar dugu. Bestalde gure helburua eta gure erronka eremu horretan zera da: instituzioak aldaketa politiko eta sozialaren zerbitzura jartzea eta kudeaketa alternatiboa, herritarra, parte-hartzailea posible dela frogatzea. Ez da beraz, lan erraza, hasi besterik ez dugu egin. Gauza batzuk oso ongi egiten ari gara, beste batzuk ez hain ongi, afera da helburuak eta printzipioak garbi edukitzea, perspektiba ez galtzea. Nik balantze positiboa eta kritikoa ere egiten dut.\nBoterean egoteak (Gipuzkoan eta Donostian) desgastea ere badakar. Nola darama hori ezker abertzaleak?\nLasaitasun osoz hartu beharrekoa izanen da gertatzen bada. Azken finean herria da gure lana baloratuko duena eta ondorioz saritu edota zigortuko gaituena. Dinamika honetan sariak apaltasunez kudeatu behar ditugu eta zigorrak beti ere ikasteko eta gauzak hobeto egiteko profitatu beharko ditugu.\nNola ikusten duzu ELA eta LAB sindikatuen arteko “akordio” eza?\nKezka puntu batekin bizi ditut desadostasun horiek momentu historikoak beste ardura mailak eskatzen dituelako. Egoera honetan ELAk eginiko kritikak askotan gehiegizkoak eta mingarriak izan dira. Ene ustean, euskal sindikalgintzak ere askapen prozesuari egin beharreko ekarpenaren inguruan bere eztabaida estrategiko propioa egin beharrean dago. Eztabaida horrek, besteak beste, sindikalgintzaren autonomiaren eta Euskal Herrian eraikitzen ari den bloke historiko, ezkertiar eta independentistarekiko mantendu beharreko ekarpen kritiko eta konprometituaren arteko oreka eraikitzaile eta arduratsua bilatu beharko luke.\nJose Elorrieta (ELA) eta Diez Usabiaga/Arnaldo Otegiren arteko “batasuna” edo elkar ulertzea gakoa da, bi kultur sozio-politiko historiko horien arteko akordioa beharrezkoa da, Euskal Herriak subiranotasun bidean aurrera egiteko. Subiranotasunak inoiz baino gehiago burujabetasun ekonomikoa behar duela ulerturik ere. Ados zaude? Gauzagarria al da?\nEuskaldunok gure buruari galdera hau egin beharko genioke: gure seme-alaben eta biloben etorkizuna (ekonomikoa, kulturala...) Rajoy, Aznar, Mayor, Rubalcaba, Ares... edo enparauen esku utzi nahi dugu? Alegia, Espainiako Estatua porrot ekonomiko eta politikora eraman dutenen eskutan utziko ditugu gure interesak? Hori arduragabekeria itzela da, belaunaldi berriak eta egungoak eskubiderik gabe eta pobreziaren eremuan, kultur eskasian eta beldurrean bizitzera kondenatzen ditugulako. Beraz, burujabetza ekonomikoa eta politikoa berreskuratzea hil ala biziko apustua da, eta guztiz gauzagarria, besteak beste Madrilgo Carlos III Unibertsitateak eginiko txostenean Euskal Herriaren kasuan argi frogatzen duen bezala.\nBeti esan izan da ETAk betirako borroka armatua utzi ostean, gizartea aktibatuko litzatekeela, indarra hartuko lukeela. Zantzurik ikusten duzu? Arlo kulturalean, sozialean, langilerian...\nBaietz eta ezetz esango nizueke eta azalduko dut: lehenik esango nuke alor batzuetan hainbat aktibazio eman direla, alor elektoralean, edota masa borroka klasikoan (Bilboko manifestazioa, grebak...), baina termino estrategikoetan ausardia gehiagoz aritu behar dugula iruditzen zait. Erran nahi dut, ezker abertzaleak ireki duen eszenatokiak dituen potentzialitateetan bete-betean sinetsi. Bestera esanda: askapen prozesua erabakigarria den fasean sartu dugunaren kontzientzia sakondu beharra dagoela sumatzen dut.\nEzker abertzaleak otsailean egin zuen Konponbide Haizea Dator dokumentuan egindako autokritika nahikoa da ETAren biktimei begira?\nLehenik esango nuke argi ezberdindu behar ditugula biktimak eta beraien izenean hitz egiten duten eliteak. Hori esanda, egindako urratsa sendoa iruditu zitzaidan. Nik oso garbi daukat biktimen kezkak, beldurrak, nahiak... lehenik entzun eta bigarrenik ase behar ditugula. Horretarako zuzenean edo ez zuzenean beraiekin ere hitz egin beharko genuke, entzun beharko genituzke, eta ziur naiz dinamika horretatik denak aterako ginatekeela irabazle. Beraz, bide horretan ere ardura osoz bidea azkeneraino egin behar dugu eta eginen dugu, arduraz eta konpromisoz.\nNola konponduko da presoen gaia? Amnistiaz zer iritzi duzu?\nKonponketa, Irlandan eta Hegoafrikan bezala preso eta erbesteratuen etxeratzearekin etorriko da, horretarako egokienak izango diren formulak bilatuz. Formula horiek noiz eta nolakoak izanen diren hiru faktorek baldintzatuko dute: herri mobilizazioak, elkarrizketak eta guk geuk (presook) planteatzen ditugun ekimenak.\nPernando Barrenak orain gutxi esan du Argian “ Ezker abertzaleak pausoak eman dituen bezala norabide batean, Sortu legalizatzeko adibidez, EPPK-k ere ematea logikoa da”. Zer iruditzen zaizu?\nErabakiek kolektiboak izan behar dute, baina bere egikaritzea indibiduala edo pertsonala. Oreka horretan dago bertutea.\nZer iritzi duzu Langraitz Bidea delakoaz?\nHorretan ere posizioa garbia bai baina orekatua ere izan nahi dut. Beraz, ezker abertzaleak edo kolektiboak berak bide honekiko duen kritikotasun politikoa konpartitzen dut, baina aldi berean horrek ez narama bide horretan daudenak etsaitzat hartzera. Hau da: politikoki zorrotz kritikatzen ditut baina argi dut ezin garela etsaiaz tronpatu. Gure etsaiak Espainian daude ez Langraitzen.\nGaur egungo Europako krisia, eta horren barruan Espainiako krisi ekonomiko larria, zein neurrian da Euskal Herriko asmo independentistentzat lagungarria? Edo alderantziz da? Zer aukera daude?\nEspainiako Estatua interbenitua eta lur jota dago. Lehen bere bideragarritasun politikoa zalantzan bazegoen, orain bere bideragarritasun ekonomikoa ere zalantzan dago, beraz gure aukerak handitu egiten dira, eta hori aprobetxatu beharrean gaude, betiere gure burujabetzaren aldarrikapena espainiar sektore zapalduekiko mantendu behar dugun elkartasunarekin orekatuz. Hori egin ezean sektore zabal horiek gure aldarrikapenak insolidarioak bezala ulertu ditzaketelako, eta egun sentimendu horiek manipulatzeko errazak direnez, gure aurka bilakatuko liratekeelako. Hori esanda, aukeren inguruan gure kezkak argitu nahi baditugu Eskoziara begiratzea besterik ez dugu.\nSei urte eta erdiak kartzelan egitea espero duzu, ala uste duzu lehenago aterako zarela?\nSoilik herri borrokak, elkarrizketak eta preso gaudenen ekimenak erantzun dezakete galdera hau.\nEzker abertzaleko lehendakarigaia kartzelan mantendu nahi izan dutela irakurri dugu orain gutxi. Zer diozu?\nEstatuak momentu honetan helburua garbi du: ezkertiar independentistok EAEko hauteskundeak ez irabaztea. Eta horretarako neure hautagaitza arriskutsutzat zeukaten eta kondenatzea erabaki zuten... eta zentsua (marokoarrak Saharan bezala) aldatu behar badute saiatuko dira zalantzarik gabe. Honek guztiak bi gauza mahai gaineratzen ditu: bidea oztopoz beterik daukagula eta prozesua (Estatuarentzat garbi!) erabakigarria den fasean dagoela.\nZer-nolakoa behar du ezker abertzalearen lehendakarigaiak?\nHerriak nahi duen bezala: argia, prestatua, apala, irekia, tolerantea, sektore guztien errespetua irabaziko edo irabazita duena. Urola bailaran esango luketen bezala: naturala.\nPosible ikusten al duzu EAJrekin batera, autodeterminazioaren ideiak batuta gobernatutako Eusko Jaurlaritza?\nEne ustez datorren gobernuak bi erronka ditu: bakea egonkortu eta krisiari irtenbide justu eta herrikoia bilatzea. Hortik gaindi ere aurreikuspen bat egingo dizuet: bai krisi ekonomikoak edota Estatuak har ditzakeen erabakiak (errepresiboak, inposatzaileak...) emergentzia nazionaleko eskenatokiak ekarri ditzake. Horri ere aurre egiteko prest egon behar dugula uste dut.\nNafarroa izan zen aurreko negoziazio prozesua hausteko arrazoietako bat. Zein da Nafarroarekiko duzun jarrera?\nNik Nafarroa den bezalakoa maite dut, beraz, guztiz errespetatzen dut. Hortik abiatuta oso argi daukat Euskal Herria eraikitzeko prozesuan zer egin, noiz eta nola erabakitzea nafarrei soilik dagokiela. Ez daukat zalantzarik gehienak gurekin bat egingo dutela bide horretan.\nAurrera begira, zer hobetsiko zenuke, balizko EAEren independentzia, edo EAE eta Nafarroaren autonomia bateratua?\nHau da besteak beste independentistak garenontzat galdera estrategiko bat, beldurrik gabe planteatu beharrekoa. Nik neure iritzia emanen dizuet: ez naiz ados Nafarroarik gabeko independentziarekin. Eta bigarrenik ene ustez “autonomia”ren fasea guztiz gainditutzat eman behar dugu independentziaren bidean (Hegoaldeaz ari naiz). Egun neuretzat “autonomia”n ezin dugu oinarritu Estatuarekin hipotekikoki lortu dezakegun gatazka politikoaren irtenbidea. Eta hor gelditzen naiz. Besteak beste, autonomia ez bada, zer estatus proposatzen dugunaren galderaren inguruan ere eztabaida estrategikoa burutu behar dugulako.


itzulpenak kudeatzeko tresna\nItzulpenak errazago kudeatzen lagunduko dizugu\nWeb-aplikazio honek barnean hartzen ditu itzulpen bat egiteko lanean parte hartzen duten elementu guztiak: bezeroak, epeak, dokumentuak, hornitzaileak, tarifak, fakturazioa, lan-bolumena, itzultzaileak/zuzentzaileak…\nPlataforman kargatutako eskaera guztien informazioa gordeta gelditzen da.\nItzultzaile bakoitzaren lanen berri ematen du (hasitakoak, amaitutakoak, epez kanpo daudenak…).\nAurrekontuak automatikoki egiten ditu.\nDiru-sarrerak eta -irteerak une oro ikus ditzakezu.\nOptimizatu zure lana\nItzulpen-prozesua optimizatzen laguntzen duen tresna da Itzulpenflow. Besteak beste, lagungarri da lanak egoki esleitzeko, dokumentuak biltegiratzeko, bezeroekiko eta hornitzaileekiko harremanak bideratzeko, eta merkatuan lehiakorrago izateko.\nZure lan egiteko modura egokitzen gara\nErakunde bateko lan-prozedurak Itzulpenflown aplikatzen ditugu, eta horretarako behar diren egokitzapenak inplementatzen ditugu. Helburua Itzulpenflow bezeroaren beharretara egokitzea da.\nItzulpen-enpresak, beste sektore batzuetako enpresak...\nItzulpen-zerbitzuko arduraduna. Elhuyar.\nItzultzeko eta zuzentzeko lanak antolatzen aurrerapauso handia egin dugu Itzulpenflow daukagunetik. Erabiltzeko erraza da, eta gure barne- nahiz kanpo-sarearekin erabiltzen dugu. Bezeroek aplikaziotik egiten dituzte itzulpen-eskaerak, eta bertatik kudeatzen ditugu itzulpenaren fase guztiak: eskaera jaso, itzultzailea/zuzentzailea esleitu, jatorrizko/itzulitako/zuzendutako dokumentuak gorde, aurrekontuak egin, fakturatu...\nImanol Miner Ariztizabal\nHizkuntzen kudeaketa. Kutxabank\nItzulpenflow baliatzeak, itzulpen eskaeren joan-etorria erabat arindu digu hurrengo arrazoiengatik: batetik, itzulpen eskaera egin eta itzulpena jaso arteko lan prozesu osoa bideratzen duelako, bitartekarien beharrik gabe, itzulpenaren eskatzailea eta itzultzailea zuzenean harremanean jarriz; bestetik, administrazio lanak (intzidentziak, eskaeren antolaketa, fakturak eta gisakoen kudeaketa) bateratu eta erraztu digulako; eta azkenik, itzulpen lanen denbora aurreikuspena egiteko aukera ematen digulako lan prozesuak doituz.\nJasone Aretxabaleta Osa\nItzulpenflowren erabiltzailea. SPRI.\nItzulpenen prozesua bizkortu eta erraztu egiten du Itzulpenflowk: bi minutu baino ez ditut behar itzulpen bat eskatzeko. Itzulpena beti dago kontrolpean; ziurtasuna eta konfiantza ematen dit plataformak\nIñaki Mendiguren Bereziartu\nUrteak daramatzat Itzulpenflow erabiltzen: bezeroarekiko harremanak asko errazten dizkit, lanari buruz behar ditudan datu eta xehetasun guztiak emanez; dena ordenatzen eta gordetzen dit, datuak nahastu edo galdu gabe, eta azkenean fakturazioa egiteko ere ia dena eginda ematen dit. Aurrerapen handia, oso erabilgarria!\nJarri harremanetan Itzulpenflowko lantaldearekin\nItzulpenflowri buruz gehiago jakin nahi baduzu, jarri gurekin harremanetan.\n(+34) 943 36 30 40\n©ITZULPENFLOW. Elhuyar Hizkuntza eta Teknologia. Zelai Haundi kalea 3, Osinalde industrialdea-20170 Usurbil (Gipuzkoa) - H.el.: itzulpenflow@elhuyar.eus Tel.: (+34) 943 36 30 40


Idoia Sagastizabal diputatu jeltzaleak “agiri adostu bat” egiteko bidean aurrera egitea eskatu du, Giza Eskubideen eta 2030 Agendaren titularraren planak planteatzen duen birzentralizazioan aurrera egitea saihesteko, eta esan du ministro andrearen agerraldia “marketin-ariketa hutsa” izan dela\nEuskal Taldea kezkatuta agertu da gaur Autonomiaren aldeko eta Mendetasunari arreta eskaintzeko Sistemaren zentro eta zerbitzuen kalitateari buruzko akordioak, Espainiako Gobernuak iragarritakoak, autonomia erkidegoen eskuduntzetan sartzea dakarrelako.\nGiza Eskubideen eta 2030 Agendaren ministro andre Ione Belarraren agerraldian, gaur Kongresuan egin den saioan, Idoia Sagastizabal diputatu jeltzaleak ohartarazi du iragarritako planak “birzentralizazioa” dakarrela, eta EAJ-PNVren eskua luzatu du “agiri bat adosteko lanean aurrera egiteko”. Hala, Eusko Jaurlaritzak aurreko astean egin zen Konferentzia Sektorialean egin bezala, Egoitzen plan hau “irizpide komunetarako gomendio bihurtzea” erreklamatu du.\nSagastizabalek azaldu bezala, Espainiako gobernuak egoitzen sistema antolatu nahi du Euskadik asistentzia sozialean duen eskuduntza “urratuz”, eta “zentroak eta zerbitzuak akreditatzeko gutxieneko irizpideak ezartzetik harago eramanez”. “Koordinatzera baino, ematen du birzentralizatzera doazela”, esan du.\nAzkenik, Sagastizabalek gogora ekarri duenez “Euskadin lan handia egiten ari gara adineko pertsonentzako egoitzei buruzko Dekretua osatzeko, egungo beharretara egokitzeko eta pandemian ikasitako guztia aintzat harturik, gainera”. Diputatu jeltzaleak balioetsi du, halaber, Eusko Jaurlaritzaren eta Araba, Bizkaia eta Gipuzkoako Foru Aldundien artean egiten ari diren elkarlana Dekretu hori egitera begira, adituen ekarpenekin, gizarte erakundeekin, patronal eta sindikatuekin. “Benetako gobernantza eraginkorra egikaritzeko modua da”, amaitu du.


Pablo Iglesiasen bi baldintzak - Politika - Berria\n2019ko otsailak 21\nUdal eta foru hauteskundeak. LERRO ARTEAN\nPablo Iglesiasen bi baldintzak\n2015eko maiatzak 14\nPablo Iglesiasek bi aldiz adierazi du aste honetan hauteskunde kanpainan, beraz Podemos prest dagoela EH Bildurekin ere itunak egiteko erakundeetan. Espainiako bi hedabidetan esan du: A3 telebistan astelehenean, eta Radio Nacionalen atzo; bietan, prime time garaian. Esperoko zuen moduan, berri agentziek, adierazpen haiek jaso, eta zabaldu egin zituzten. Baldintza bat jarri du Podemoseko buruak EH Bildurekin itunak egiteko: «Terrorismoaren gaitzespena».\nBetetzen da baldintza hori. Sortu da EH Bildu koalizioko alderdi nagusia, eta, bere estatutuetan (2011-02), «ekintza terrorista oro» arbuiatzen du. Konstituzionalak legezko alderditzat jo zuen. Sorturen estatutuetako pasarte batzuk: «[Sortun] Eragotzi egin nahi da indarkeria erabiltzen duten erakundeak eta indarkeriarekin bat zetozelako legez kanpo utzitako eta desegindako alderdi politikoak proiektuaz baliatzea»; «borondatea eta nahia azaltzen dugu: edozein motatako indarkeria behin betiko eta guztiz desagertzeko, ETA erakundearena bereziki»; «gure proiektu politiko eta antolatzailearen estrategia independentista eta sozialistan ez dago lekurik inolako indarkeriazko ekintzatarako, ez eta osagarri eta sostengu politiko gisa baliagarri izango zaizkion jokaeretarako ere»; «[Sortuk] indarkeria arbuiatuko du bere ekintza garatzeko. Arbuio horren barnean dago ETA erakundea»; «alderdi berriko ordezkariek, militanteek eta kargudun organiko eta instituzionalek: irmo eta argi arbuiatuko dute ekintza indarkeriazko eta terrorista oro, bai eta horien egileak ere; arbuiatu egingo dituzte ekintza terroristak sustatzen, babesten edo zilegi dituztenak, eta, modu argi eta garbian, horien edozein justifikazio kontzeptual eta defentsa ideologikoren kontra egingo dute; arbuiatu egingo dute indarkeriarekin eta eraketa eta tresna politikoekin elkar hartzea, politikoki nahiz antolakuntzaren ikuspegitik».\nKoaliziokide EAk, Aralarrek eta Alternatibak ere indarkeria irmo errefusatzen dutenez eta, gainera, dagoeneko ETAren jarduera armaturik ez denez, Podemos Ahal Dugu-k EH Bildurekin itunak egin ditzake hauteskunde hauen ondoren Nafarroan, Gipuzkoan...\n«Eskubide sozialak» ere hartu zituen Iglesiasek itunetarako ardatz nagusitzat A3ko elkarrizketan. Atzo, Radio Nacionalen esan zuen ez dituela kinielak gustuko akordioak egiteko, «baizik eta programak». Politika sozialetan eta, oro har, programan, EH Bildu, Irabazi eta Ezkerra ditu haren alderdiak gertuen Euskal Herrian. Beraz, horregatik ere Podemos Ahal Dugu-k itunak egin ditzake EH Bildurekin hauteskunde hauen ondoren Nafarroan, Gipuzkoan... Horri gehitu biak talde berean daudela Bruselan.\nEuropako duela urtebeteko bozetatik aurrera, Podemosek dena karta batera jokatu du, Moncloa buruan izanda. Zuzendaritza nagusian eta Euskal Herrian batik bat EAEkoan, «kalterako» jo izan dute EH Bildurekin itunak egitea. Zergatik dio orain Iglesiasek prest dagoela?\nEH Bilduk ere «aldaketa politiko eta soziala» du helburu; baina «hori ez da egun batetik bestera egingo», baizik eta «pausoz pauso eta herriz herri». Gehiengo zabalagoak beharko dituela uste du; Podemosek beharko dituen bezala. Noiztik, hori da galdera.\nSanchez: "Legeek ezin dute demokrazia ito"\nGasteizko Talka gune feminista hustu eta bi pertsona atxilotu dituzte\nTxorakikeria gutxi premi-timean\nJoseba Barandiaran Andueza


Gasteizko azkeneko Indarkeria Matxista kasuak salatzen ditugu - EGK Gasteizko azkeneko Indarkeria Matxista kasuak salatzen ditugu - EGK\nGasteizko azkeneko Indarkeria Matxista kasuak salatzen ditugu\nPasa den astebukeran bi gizon gazte atxilotuak izan dira beraien bikotekideak fisikoki erasotzeagatik Gasteizen. Gertakari tamalgarri hauek berriro ere erakusten digute Indarkeria Matxista, tamalez, errealitate bat dela baita gazterian ere eta honen aurrean EGK-k bere gaitzespen osoa adierazi nahi du. Hau esanda, lehenik eta behin EGK-k elkartasuna adierazi nahi die erasoak jasan dituzten bi emakumeei. Halaber, beraien ausardia txalotu salaketa egiteko ausardiagatik, hala nola, kasuetako batean laguntza luzatu eta udaltzaingora jo zuen gizonaren ausardia ere.\nAstebukaeran Gasteizen emandako bi kasu hauek 1/2004 Legeak Genero Indarkeria moduan ulertzen dituen kasuak dira. Hala ere, aldarrikatu nahi dugu Emakume izanagatik bizi ditugun gure ongizatearen aurkako eraso guztiak izan beharko liratekeela Genero Indarkeria bezala ulertuak. Emakume erasotu baten eta beste baten arteko desberdintasunik egin gabe.\nHau dela eta, gertatutako eraso hauek eta antzekoen aurrean EGK-k ondoko eskaerak ditu arazo honen kontra borrokatzen joateko:\nHau dela eta, Gasteizen emandako azkeneko bi Indarkeria Matxista kasuen salaketa honen bitartez Gazteriaren Kontseiluak gazterian ere ematen den matxismoa salatu eta emakume eta gizonezkoen berdintasuna ezinbesteko, oinarrizko eta zeharkako duen gazteriaren eraikuntzan konpromisoa berresten du.\n2017ko Twitter lehiaketa: #MugarikGabekoAniztasuna\nMemoria eta Giza Eskubideen eguna oroitzeko EGK-k Gogora Institutua bisitatuko du!\n#IzanZuAldaketa boluntariotza kanpaina Boluntariotzaren Nazioarteko Egunean hasiko da\nEGK unibertsitatean euskaraz ikastearen alde!


Zakurrak autopistarako sarreran istripua gertarazi | Aldizkaria | EROSKI CONSUMER\nOraindik orain trafiko ezbeharra nozitu dut. Autopistan sartzeko 50 metro baizik falta ez zirela, zakurrak zeharkatu du bidea eta nik, motorrean nindoala, istripua izan nuen. Mossos d?Esquadra poliziek ezbeharrari buruzko txostena egin eta zakurrak identifikazio-txipik ez zeukala (beraz nagusi gabea zela) egiaztatu zuten. Kalte-galerak autopistaren kontzesionarioari eska ahal diezazkioket sarrerak behar bezala ez zaintzearren?\nEraginiko pertsonak, jasaniko kalte-galerengatiko erreklamazio fede-emailea aurkeztu ahal izango dio autopistaren kontzesionarioari burofax ziurtatua igorriz baina, dena dela, abokatu batengana jotzea komeni dakioke. Epaitegiek gehienetan, gorabeheren eta oztopoaren nolakotasunen arabera, horrelako enpresak kalteturiko pertsonei indemnizazioak ordaintzera kondenatzen dituzte, autopistetan gauzak edo animaliak traban daudenean. Horretarako baliatzen duten funtsa, bidea, sarbideak, seinaleak eta zerbitzuak baliatzeko baldintza hoberenetan kontserbatzeko (beraz, arrisku, eragozpen edo deserosotasunik sorraraz lezaketen kausak suntsituz) legeak ezartzen dien obligazioa da.\nEzbeharra sarbidean gertatu zenez, Sevillako Lurralde Entzutegiak 2003ko ekainaren 18an eman zuen sententzia ezagutzea interesatuko zaizu, agian. Bertan adierazten denez, autopista segurtasun-baldintza onetan kontserbatu eta zaintzeak ez du bakarrik esan nahi autopista horretako zirkulazio azkarreko bideak zaindu behar direnik, ezta bideak ixten dituzten sareak egoera onean mantendu behar direnik ere, bertara animalia edo pertsonarik sar ez dadin, ezta goitiko pasabideetatik edo itxituren gainetik autopistara eroriko ziren gauza guztiak jaso behar direnik ere; obligazio hori, Bidesariko Autopisten Legeak xedatua duen modura, bertarako sarbideak zaintzea ere kontzesionarioaren ardurapekoa da.\nBestetik, ematen den zerbitzuaren azken jasotzailea autopistaren erabiltzailea da eta, hortaz, kontzesionarioa Kontsumitzaile eta Erabiltzaileak Defendatzeko Lege Orokorreko 25 eta 26 artikuluek xedatutako erantzukizunaz arduratu behar da; artikulu horiek diotenez, erabiltzaileak autopista behar ez bezala edo axolagabekeriaz baliatu duela eta enpresak, aldiz, arauzko betebehar guztiak bete dituela frogatzea enpresari dagokio.


Gau Baltza - Arimen Gaua Euskal Herrian - bizkaie.biz\nBizkaie! 2020-10-21 09:30 Kulturea\nSopelan, Arimen Gaua, urriaren 30etik zemendiaren 1era.\nEuskaltzaleen Topagunea berreskuratzen hasia zan Gau Baltza edo Arimen Gaua herririk herri eta, esangura horretan, helburuei eutsi deutsee aurten be: urriaren 31ko gauaren bueltan egiten dan ospakizun honek gure lurragaz dauen loturea ezagutarazo eta komunidade osoarentzako jai barri bat sortzeko lanean ekarpena egin, hain zuzen be.\n2020. urtea berezia bada be, aurten eta datozen udagoienetan be jaia Euskal Herri osoan, herriz-herri zabaltzeko proposamena luzatu gura dau Topaguneak. Horretarako, igaz sortutako baliabideez gan, berriak sortu eta guztien eskuragarri jarri ditue hemen.\nIgaz bikoiztu egin zan Gau Baltza antolatzen dauen herri kopurua eta aurten biderkatu egin gura ditueu igaz piztutako kalabazak. Egoera aldrebes honetara moldatuta ospatu daiteke Gau Baltza; herri, auzo, familia, lagun talde, bizilagunen artean piztu daiteke Arimen Gaua eta iluntasuna bizi.\nSopelan, Arimen Gaua, urriaren 30etik zemendiaren 1era\nSantu Guztien bezperea dala eta, edade guztietako lagunentzat atondutako makinatxu bat jarduera dakarz Sopelako Udalak, besteak beste, kale antzerkia, umeentzako tailerrak eta film baten proiekzinoa.\nUrriaren 30ean, 21:00etan, Psike nagusientzako kale antzerkia izango da udaletxeko Plazan, Markeliñe konpainiaren eskutik. Gonbidapenak Kurtzio Kultur Etxean egongo dira eskuragarri urriaren 20tik aurrera.\nUrriaren 31n, zapatuan, umeentzako tailerrak atondu ditue udaletxeko Plazan. Goizeko 11:00ak eta 14:00ak artean, 3 eta 6 urtera arteko umeek hartuko dabe parte eta 17:00ak eta 20:00ak artean, barriz, 7 eta 12ra artekoek. Kasu honetan be gonbidapenak Kurtzio Kultur Etxean egongo dira eskuragarri urriaren 20tik aurrera.\nAzkenik, domekan, zemendiaren 1ean, arratsaldeko 18:00etan, Horman erlojua dauen etxea filma proiektauko dabe Kurtzio Kultur Etxean. Mozorrotuta doazenek, gainera, saria izango dabe.


Usopopek hamar urteko zikloa itxiko du asteburuan | Kultura | Berria\nAnari, Efrim Manuel Menuck, Joseba Irazoki eta Lagunak, Lisabo, Lysistrata eta This Is The Kit ariko dira, besteak beste. Bihartik etzira egingo da jaialdia, Saran\nKate Stables artista ingelesa dago This Is The Kit taldearen buruan; laukotean ariko da Usopopen, igandean. BERRIA Tamaina handiagoan ikusi\nPausa bat da. Ez amaiera bat. Baina aurtengo Usopopek ziklo bat itxiko duela, bederen, ziurra da. Hamar urte bete ditu aurten Sarako (Lapurdi) musika jaialdiak, eta, urteurrena ospatzerekin batera, etenaldi bat ekarriko du. Hala azaldu du antolakuntza taldeko Patxi Dutournierrek: «Hastapenetik erabaki genuen proiektuari pausa bat emango geniola, gu aspertu aitzin. Eta orain heldu da momentua: baditugu proiektu anitz aurrera eramateko, diskoetxearekin ere hasi gara, eta hor jarri nahi ditugu energiak». Aurretik, ordea, egindako bidea eta hamar urte betetzera heldu izana ospatuko dute asteburu honetan, «Bi eguneko XXL urtebetetze besta bat» izango da.\nDenera, hamar kontzertu izango dira; guztiak, Lizarrietako gainean. Aurten arte, larunbat gauekoak izan dira han, eta biharamunekoak, berriz, Sarako zenbait txokotan, hala nola herriko plazan eta Santa Katalina kaperan. «Hori izan da festibalaren ezaugarrietako bat: jendeari Sarako leku bereziak ezagutaraztea. Santa Katalina kapera, adibidez, gutxitan erabiltzen zen herrian, eta badu xarma berezi bat». Orain urtean behin edo birritan antolatzen dituzte kontzertuak han, eta, jaialdiak etena izango duen arren, halako saioekin jarraitzeko asmoa dutela aurreratu dute.\nUsopop jaialdi «independentea» izan da hasieratik, Dutournierren hitzetan. Lehen urtean, egun bateko ekimen modura pentsatu zuten; bi bihurtu ziren gero; eta, antolakuntza taldea bezala, publikoa ere ugarituz joan da. Halere, «independentea» izateak dakarrena ez dela inoiz galdu dio Dutournierrek: «Balio kontua da. Zerbait gogoz egiten bada, bere nortasuna sartuz, azkenean hori dena ikusi egiten da. Jendeari gure etxera etorriko balitz bezala egiten diogu harrera».\n«Talde bakoitza, hautu bat»\nAurtengo programazioari begira, «izarrak lerrokatu egin balira bezala» sentitzen du Dutournierrek. «Miresten ditugun taldeak ekartzea lortu dugu. Kartelbururik ez; talde bakoitza da gure artean egin dugun hautu bat». Musika elektronikoarekin hasiko da jaialdia, Asile Club taldearekin. Eta ondotik helduko dira Joseba Irazoki eta Lagunak. Lehen jaialdian jo zuen Irazokik, eta Zu al zara? disko berriarekin itzuliko da orain. Lysistrata ariko da gero, Saintestik (Frantzia) datorren hirukotea. The thread lehen lan luzearekin oihartzun handia lortu zuten rock eszenan, eta bigarren lana dute bidean.\nEmil Manuel Menuck kanadarra ariko da gero; Dutournierrentzat, «eredu bat». Diskografia zabala du, eta Godspeed You Black Emperor eta Silver Mount Zion taldeen eta Montrealgo Constellation etxearen sortzailea da, besteak bete. Lisaboz ere antzera mintzo da Usopopeko kidea: «Gutxitan jotzen dute; ohore handia da gurekin izatea». Sei urteren ondoren, Eta edertasunaren lorratzetan biluztu ginen lana aurkezten ari dira orain. Los Chimberos deitu duten karaoke-DJ saio batek itxiko du gaua.\nBazkalostean hasiko dira kontzertuak igandean. Lankum izango da lehena; laukote dublindarrak «poetiko bezain politiko» diren hitzekin emango ditu bere kantuak. Eta atzetik, This Is The Kit-ek. Kate Stables ingelesa laukotean ariko da, bera banjoan, folk doinuak joz. Euskal Herrikoak izango dira hurrengo biak: Anari ariko da lehenengo — «hastapenetik alboan duguna»—, eta Madeleine azkenik, post-rocketik edaten duen laukote donostiarra.\nIaz, euriagatik, Lizarrietatik herriko kiroldegira eraman zituzten kontzertuak. Hala dago iragarrita aurten ere, baina ez dituzte lekuz aldatuko: «Aurten, urteurrena izaki, Lizarrietan mantenduko ditugu; babeslekuak izango dira». Sarrerak salgai daude oraindik.


2020-12-22 - Bidasoko Hitza : Bidasoko Hitza\nUrteko azken manifestazioa egingo dute pentsiodunek astelehenean\nTxingudiko Pentsiodunen Mugimenduak manifestatzera deitu ditu eskualdeko herritarrak. 12:00etan abiatuko dira San Juan plazatik.\n«Modu bateratuan mobilizatzen jarraitu behar dugu»\n«Ezinbestekoa da politika sozialek lehentasuna izatea, inor atzean ez uzteko»\nDavid Nuño Gizarte Ongizate saileko ordezkari berriak arlo horretan ezarritako erronkak aurkeztu ditu gaur. «Arlo giltzarria» dela uste du Elkarrekin Podemos-IUko kideak.\nSanti Jimenezek bere ordezkaritzaren lan ildoak aurkeztu dituHiri inklusiboa egitea eta euskara sustatzea, erronka nagusiak\n[Bideoa] Modu berezian zoriondu ditu aurtengo Gabonak HFEk\nHainbat aitzakiarekin bideo berezia argitaratu du Hondarribia Futbol Elkarteak: izurria batetik, 50. urteurrena bestetik, eta Gabonak, azkenik.\nEmakumeen V. Pala Txapelketaren inguruko dokumentala eta 'Antzina eta Gaur' emakume erreferenteen gaineko liburua aurkeztu zituzten atzo elkarteko kideek.\nKultura KM 0 egitasmoa 2021era zabaldu nahi du Irungo artisten kolektiboak\nMozio bat erregistratu berri du kolektiboak, hiru eskaera zehatzekin. Besteak beste, programa 2021ean «gardentasuna, aukera berdintasuna, publizitatea eta diskriminazio eza» balioen arabera egitea eskatu dute.\n«Udalaren erantzunak kutsu agintzailea du»Kultura KM0 egitasmoko subentzioak oraindik iritsi ez direla salatu du Irungo artisten kolektiboak\nMoskun elkartuko dira, «auzoak bizi duen jazarpena salatzeko»\nMoskuko auzotar batek 760 euroko isuna jaso berri duela salatuko du Mosku Bizirik taldeak, «kalean aldarrikapenerako espazio gisa erabiltzeagatik». Udaltzainen presentzia auzoan etengabea dela diote, auzoa kameraz josi dutela.\nLarunbateko «proportziorik gabeko indarkeria eta bortizkeria» salatu dute MoskunMoskura, «bortxa polizialaren eta gazteriaren kriminalizazioaren kontra»\nHilabetea bukatu arteko Gabonetako egitaraua baieztatu du udalak\nOsasun neurri guztiak bermatuz, ekitaldi ezberdinak izango direla aurtengo Gabonetan berretsi du tokiko gobernuak.\nUdal aldizkariaren urteko azken alea, kalean\n20.000 irundar baino gehiagok jasoko dute 93. zenbakia euren etxeetan. PDF formatuan ere eskura daiteke.\nGabonak iraun bitartean udaleko zerbitzuek ordutegi aldaketa jasango dute\nHAZ bulegoak, 010 zerbitzuak, kiroldegiek, CBAk, Menchu Gal aretoak eta zerga bilketarako bulegoak jasango dute aldaketa.\nGabonetako loteriak 18.000 euro utzi ditu Irunen\nSerapio Mujika kaleko administrazio batek, loteria saltzen zuen lehen urtean, bosgarren saria jaso duten hiru dezimo banatu ditu.\nHilaren 24an eta 31n ez da zabor bilketarik egongo\n«Arren zaborrik ez ateratzeko» eskatu die Txingudiko Zerbitzuak-ek herritarrei; garbiguneek soilik goizez irekiko dutela erantsi du.\n2021. urteko egutegia dagoeneko argitaratu du udalak\n686 argazki bidalita 347 lagunek parte hartu dute deialdian. Herritarrek turismo bulegoetan debalde jaso dezakete egutegia.\n«Arazo fisikoak eta emozionalak gure gorputzean idatzita geratzen dira»\nEgin zaitez HITZAkide otsailean zehar eta eraman Izaro Mariezkurrena irudigileak OARSO BIDASOKO HITZAren astekari berriarentzat diseinatutako poltsa bat opari.


Leintz bailarako Osakidetzaren unitateak 'Joint Commission' ziurtagiria jaso du - Debagoiena - Goiena.eus\nLeintz bailarako Osakidetzaren unitateak 'Joint Commission' ziurtagiria jaso du\nItziar Larrañaga 2018-04-24 16:11\nSari banaketa ekitaldia Bartzelonako Palau de la Musica Catalanan. (Argazkia: Osakidetza)\nZerbitzuaren kalitatea eta segurtasuna azpimarratzen duen nazioarteko Joint Commission ziurtagiria jaso du Osakidetzaren Debagoiena ESIko Leintz Bailarako Unitateak. Osakidetzatik jakinarazi dutenez, Debagoiena Erakunde Sanitario Integratua da Osakidetzan ziurtapen garrantzitsu hau lortu duen lehenengo ESIa.\nJoint Commission nazioarteko ziurtagiria jaso du Debagoienako ESIk asistentziaren kalitateagatik, azaldu dutenez, pazientea, pazientearen segurtasuna eta prozedura klinikoak hobetzea ardatz dituelako. Horretaz gain, kudeaketa-eredu dinamikoa eta parte-hartzailea izatea ere baloratu dute.\nSaria erakundearen Ziurtapen, Estandar eta Neurtze arloko presidenteorde Paul Chang doktorearen eskutik jaso zuen Debagoienako ESIk apirilaren 11n, Bartzelonako Palau de la Musica Catalana eraikinean, Kalitatearen Avedis Donabedian Sarien urteroko edizioaren baitan.\n'Joint Commission International'\nGaur egun osasun arloko ziurtagirietan eskarmentu luzeena duen erakundea da Joint Commission, eta 50 urtetik gora darama erakunde sanitario eta soziosanitarioen kalitatea eta segurtasuna hobetzeko lanean. Egun 20.000 erakunde inguru ziurtatzen ditu mundu osoan, besteak beste Osakidetzaren Debagoiena ESIarenak.\nOsakidetzako Leintz Bailarako Unitateak Joint Commision kalitate eta segurtasuneko ziurtagiria jaso du\nJoint Commission ziurtagiria, ematen duen asistentziaren kalitateagatik (pazientea, pazientearen segurtasuna eta prozedura klinikoak hobetzea ardatz dituelako), eta kudeaketa eredu dinamiko eta parte hartzaileagatik.\nLeer mas: http://www.europapress.es/euskera/noticia-osakidetzako-leintz-bailarako-unitateak-joint-commision-kalitate-eta-segurtasuneko-ziurtagiria-jaso-du-20180412101831.html


Salaketak: Albisteak, bideoak eta argazkiak Salaketak gaiari buruz | EiTB Gai interesgarriak\nEmakume batek Gasteizen salatutako erasoa faltsua izan daitekeela uste du Ertzaintzak\nIkertzaileek inguruko segurtasun kameretako grabazioak berrikusi dituzte eta horietan ez dute aurkitu emakumeak salatutako lau pertsona migratzaileren arrastorik. Emakumea Voxeko hautagaia izan zen.\nAdingabe batek salatu zuen EHUko irakaslea mehatxuengatik eta exhibizionismoagatik\nArkitekturako irakasleak zakila "modu bortitzean" erakutsi zuen egun berean aurkeztu zuen salaketa 17 urteko mutilak, eta epaitegiaren esku dago jada. EHUk erabaki duenez, bestalde, irakasleak eskola telematikoak bakarrik emango ditu, tarte batez.\nEmakume bati eraso diote Gasteizen\nOspitalean artatu behar izan dute, eta handik ateratakoan salaketa jarri du. Ertzaintzak ikerketa ireki du. Bien bitartean, Udalak adierazpen bat kaleratu du eta bat egin du arratsaldean, 20:00etan, hirian egingo den elkarretaratzearekin.\nOsasunako jokalari batek bortxaketa mehatxu etengabeak jasan behar izan ditu partida batean\n"Gizartea kontzientziatzeko egin dugu publiko" azaldu dio jokalariak ETBri. SD Nueva Montaña klubeko zuzendariak salaketa jarriko du astelehenean bertan.\nEusko Jaurlaritzak itzuli egingo ditu Alarma Egoeran ordaindutako isunak\nAuzitegi Konstituzionalak martxoko konfinamendua Espaniako Konstituzioaren aurkakoa zela ebatzi eta gero, Eusko Jaurlaritzak iragarri zuen tramitean ziren salaketak atxibatu egingo zituela baina jada kobratuta zeudenak ez zituela itzuliko. Orain erabakia aldatu du.\nMetroak kaltetutakoak babesteko eskatu dio EH Bilduk Donostiako alkateari\nReyes Carrerek salatu duenez, UTE zein Jaurlaritzak gutunak bidali dizkiete bizilagunei kalteordain akordio bat sinatzea proposatuz, eta trukean, etorkizunean salaketarik ez jartzea onartuz.\nIkasleek larrialdi klimatikoari buruz ohartarazi dute Bilbon eta Donostian\nFridays For Future mugimenduak, ikasleen sindikatuen babesarekin, Klimaren Aldeko Ekintza Globalaren Eguna antolatu du ostiral honetan. Goizean elkarretaratzeak egin dituzte, eta, arratsaldean, kale nagusiak zeharkatu dituzten manifestazioak.\n"Elkarrizketa, inoiz baino beharrezkoagoa da gaur", azpimarratu du Espainiako Gobernuko presidenteak. Hala, "elkarrizketarako konpromisoa" aldarrikatu du, 2017ko gertakarien "trauma" gainditzeko helburuarekin.\nFiskaltzak ez du Hondaleako lanetan "irregulartasunik" ikusten, eta LABen salaketa artxibatu du\nErabakiaren aurka ez dago helegitea aurkezteko aukerarik. Eneko Goia Donostiako alkatearen hitzetan, "salaketa honen atzean giroa gaiztotzeko borondate argia egon da".\nGizon bat atxilotu dute Gasteizen, bikotekideari eraso egin eta adin txikiko semearekin ihes egitea egotzita\nEraso matxista 09:00ak aldera jazo da, Gasteizko Zabalgune auzoan. Osasun arloko langileak bertaratu dira emakumea artatzeko, erasotzaileak kolpatu ondoren. Gainera, mehatxu egin dio.\nJasan zituzten sexu-abusuen aurrean "ez ikusiarena" egitea leporatu diote Bilesek eta hiru kidek FBIri\nLarry Nassar olinpiar taldeko mediku ohiak sexu-abusuak egin zizkien emakume horiei guztiei; mediku gisa aritu zenean, 250 emakume eta neska baino gehiagori abusuak egin izana egotzi diote.\nArgindarrak marka berria ezarriko du astelehen honetan: 154,16 euro/MWh\nOrdutegia kontuan izanda, astelehen honetako ordurik merkeena 05:00etatik 06:00etara bitartekoa izango da (125 euro ordainduko baita megawatt-ordua). Garestiena, berriz, 20:00etatik 21:00etara bitartekoa izango da (170 eurora igoko baita).\nEhunka pertsonak 13/13 sumarioaren epaiketaren aurkako manifestazioa egin dute Donostian\n"Salbuespen neurri gehienek indarrean" jarraitzen dutela deitoratu du Julen Zelarainek, 13/13 sumarioko epaiketan auzipetuetako batek. "Auzitegi Nazionalak agenda politiko eta soziala ezartzen du, euskal erakundeen gainetik", gaineratu du.\nGizon bati eraso egin diote Bilbon, botila batekin\nHain zuzen ere, beste gizon batek lepoan zauritu du, eta, ondorioz, Basurtuko Ospitalera eraman behar izan dute. Ertzaintzak ikerketa abiatu du gertatutakoa argitzeko eta ustezko erasotzailea identifikatzeko.\nBarne Ministerioak gorroto-delituen aurkako taldeak sortuko ditu Espainiako Polizian eta Guardia Zibilean\nAzken zazpi urteetan % 63 hazi dira gorroto-delituak, Espainiako Gobernuko Barne Ministerioak emandako datuen arabera. Delituaren prebentzioan arreta gehiago jarriko da, arriskua aztertzeko tresnen bidez. Gorroto-delituen eta istiluen biktimei laguntzea izango da helburu nagusia.\nDelituaren prebentzioan arreta gehiago jarriko da, arriskua aztertzeko tresnen bidez. Gauzak horrela, gorroto-delituen eta istiluen biktimei laguntzea izango da helburu nagusia, 2014tik % 9 inguru hazi baitira urtero.\nMendiak "kohesio sozialean" oinarritutako eraldaketa aldarrikatu du, gizarte-eragileekin bildu ostean\nZehazki, Confebask patronaleko eta ELA, LAB, CCOO eta UGT sindikatuetako ordezkariek parte hartu dute bileretan. Enpleguaren gaur egungo egoera aztertu dute, baita azken hilabeteetako joera ere.\nIruñeko Alde Zaharreko ostalariek 'pintxo-poterik' ez egitea erabaki dute ostegun honetan\nTaberna gehienek ateak itxi dituzte, azkenaldian egon diren erasoak eta indarkeria-giroa salatzeko. Horrez gain, oro har bizi duten egoeraz kexatu dira.\nIruñeko alde zaharreko hainbat ostalarik tabernak itxi dituzte ostegun arratsaldean\nProtesta horren helburua auzoko "kaleetan dagoen segurtasun falta" salatzea da. Oihane Arangoak (Euskadi Irratia) ostegun honetan grabatu ditu irudiak.\nIruñeko alde zaharreko ostalari gehienek tabernak itxi dituzte 18:00etan\nIruñeko alde zaharreko taberna bateko arduradunak ostiralean jipoia jaso zuen. Ostalaria 22:00ak aldera eraman zuten ospitalera, hainbat gaztek tabernan izandako istilu batengatik jipoitu ostean.\nEkain Perrino: ''Salaketa faltsuek kolektiboari kalte egiten diote''\nEkainean jipoia eman zioten zenbait gaztek Ekain Perrinori, homosexuala izateagatik. Bere hitzetan, Madrilgo salaketa faltsuak ezin du ezkutatu eraso homofoboak egon badaudela.\nIruñeko tabernariek itxialdia deitu dute arratsalderako, istiluak salatzeko\nIruñeko ostalariak gainezka eginda daude eta arratsaldeko 18:00etatik aurrera Alde Zaharreko ostalariek itxi egingo dituzte euren negozioak gaur.\nEraso homofoboa salatu zuen Madrilgo gazteak bertsioa aldatu du Poliziaren aurrean\nPoliziak Malasaña auzoko gaztea arratsaldean galdekatu du berriro. Gazteak bertsioa aldatu eta zauriak egiteko baimena eman zuela esan du Poliziaren aurrean. Salaketa faltsuak salbuespenak dira,eta biktimen %7k baino ez dute gertatutakoa salatzen.\nPPko militante batek Gasteizen eraso egin diotela salatu du\n20 urteko emakume bat atxilotu dute Gasteizen, Euskadiko PPko militanteari ukabilkada bat ematea egotzita. Ander Garcia Oñate Euskadiko PPko militanteak larunbat gauean jasan zuen erasoa, Florida kalean. Gaitzespen eta babes mezuak igorri dituzte alderdi eta elkarteek.\nSexu harremanetarako webguneen bidez egindako estortsioak nabarmen igo dira EAEn\nBiktimak beldurtzeko gaizkileek izua eta mehatxuak erabiltzen dituzten arren, ez da inoiz ordaindu behar, eta edozein ertzain-etxetan dagokion salaketa jarri behar da. Iruzurrak 100 eurotik 20.000 eurora bitartekoak dira.\nElorriok sarrera mugatu die udalerrian bizi ez diren pertsonei, jende-pilaketak saihesteko\nNeurria irailaren 4an, 5ean, 6an, 10ean eta 11n egongo da indarrean. Horrela, ibilgailuentzako sarrera mugatuko da, eta Elorrion bizi diren pertsonak edo horiek garraiatzen dituzten ibilgailuak bakarrik sartu ahal izango dira.\nSanturtziko epaitegiko idazkaria lanik gabe utzi dute bost urtez, legez kanpoko festa bat antolatzeagatik\nGainera, soldatarik gabe utzi dute epe horretan. Urtezahar gauean egn zuten ospakizun hori, koronabirusari aurre egiteko asmoz ezarritako etxeratze-agindua errespetatu gabe.\nEBk talibanekin harreman handiagoa izatea aztertuko du, giza eskubideak eta segurtasuna bermatzen badituzte\nEuropar Batasuneko (EB) ordezkariek talibanen jarrera aztertzeko "bost irizpide" adostu dituzte. Horrela, oinarrizko harreman operatiboetatik harago, talibanekin kontaktu handiagoa izateko aukera zabalik utzi dute.\nGizon bat atxilotu dute Villatuertan, lankide bati sexu-abusuak egitea egotzita\nGainera, bi pertsona atxilotu dituzte Tafallan eta Iruñean, genero indarkeria leporatuta. Halaber, Tuteran beste pertsona bat atxilotu dute, sexu-ukigabetasunaren aurkako delitu bat egotzita.\nAfganistango emakumeek Kabulgo kaleak hartu dituzte, talibanen aurrean euren eskubideak aldarrikatzeko\nAzken 20 urteetan maila politikoan, sozialean eta ekonomikoan emakumeen askatasunaren arloan eskuratutako lorpenak ez galtzeko eskatu dute. Halaber, Afganistango Gobernua osatzeko orduan kontuan har ditzatela eskatu diete talibanei.\nPlentzian bizi ez diren pertsonei sarbidea mugatuko zaie larunbatera arte\nElixabete Uribarri Plentziako alkateak azaldu duenez, neurri horiek uda osoan zehar izan diren "istilu tamalgarrien ondorioz" hartu dituzte. Agenteak ausazko kontrolak egiten ari dira, 17:30etik.\nAburtok herritarrak zoriondu ditu "osasun neurriak errespetatzeagatik eta gizalegearen aurka ez egiteagatik"\n"Bilboko herritarren jokabide orokorrarekin harro" dagoela azpimarratu du Bilboko alkateak. Testuinguru horretan, eskerrak eman, eta herritarrak zoriondu ditu Bizkaiko hiriburuan ez delako ospakizunik egin.\nSuizidioa gertutik bizi izan dutenek errealitatea naturalizatzeko eskatzen dute\nDuela 14 urte, bikotekideak buruaz beste egin zuela azaldu zuen duela bi aste Aitziber Garmendia aktore eta umoregileak. Hori dela eta, berarekin eta inguruan suizidioren bat bizi izan dutenen Biziraun elkartearekin bildu gara. Ezkutatu ordez, gaia naturalizatzea nahi dute.\nDozenaka pertsona bildu dira Donostiako Parte Zaharrean, "Poliziaren errepresioaren aurka"\nParte Zaharra Aske! elkarteak deitutako manifestazioa 19:00ak aldera hasi da Konstituzio plazan, Donostiako Parte Zaharreko erdigunean. 'Errepresiorik ez! Alde Zaharra bizirik' lelopean, auzoa zeharkatu dute.\nManifestazio jendetsua egin dute Altsasun, indar polizialak joan daitezela eskatuz\nAurreko urteetan bezala, Ospa Egunak kolektibo eta ordezkari politiko batzuen gaitzespena eragin du. Hain zuzen ere, "utzi bakean, alde hemendik" edo "ez zaituztegu maite, ez zaituztegu behar" bezalako mezuak entzun dira ibilbidean.\nSolaria enpresaren proiektuaren aurkako protesta egin dute Muruzabalen\nAntolatzaileek salatu dutenez, "prozesu horrek biodibertsitatearen galera handia ekar dezake, paisaian eragin handia izan dezake, eta produktibitate handiko nekazaritza-lurren eta landa-turismoaren desagerpena eragin dezake, besteak beste".\nZinema-aretoek % 75eko edukiera izateko baimena eskatu dio EZAE elkarteak Jaurlaritzari\nHorren arabera, "oso kaltegarria" da neurri berak lokal eta instalazio guztietan ezartzea, "jarduera bakoitzaren ezaugarriak kontuan hartu gabe". Hori dela eta, Legebiltzarreko talde guztiekin bilduko da.\nLau pertsona atxilotu dituzte Bilbon, identifikatzera hurbildu zaizkien ertzainei eraso egitea leporatuta\nHain zuzen ere, 23 eta 29 urte bitarteko lau gazte atxilotu dituzte, agintaritzaren agenteen aurkako atentatu-delitu bat egotzita. Gainera, horietako bati desobedientzia-delitu larri bat egotzi diote.


Kalitatea, konfidantza, bertakoa... euskaraz, hori saltzen dugu! - etakitto.eus\nKalitatea, konfidantza, bertakoa… euskaraz, hori saltzen dugu!\n0 Berbetan dendariak, Berbetan orokorra, Berriak, Ekonomia, Euskara, Gizartea\nEgoera zaila eta aldakorra denez, egokitzeko gaitasuna izango da duda barik aurrera egiteko gakoa.\nEibarko dendari eta tabernariek ondo dakizuenez, …eta kitto! Euskara Elkartearen babes osoa duzue, eta herritarrek #nikEibarrengastaukot kanpainaren bidez adierazi zizueten bezala zuekin gaude eta egongo gara.\nEuskeraz Primeranek eskaintzen duen DOAKO ITZULPEN zerbitzuaz baliatu eta sare sozialen bitartez zabaltzen dituzuen mezuak, zerbitzu berrien eskaintzak, menuak, prezioen zerrendak… euskeraz ere eman.\nEkonomia zirkularraz ari gara, hemen saldu, bertan erosi,… ezinbestekoa da beraz bertako hizkuntza erabiltzea, konfidantza ematea… Euskerak haratago heltzen lagunduko gaitu, eta gehiago eta hobeto saltzen.\nGurekin harremanetan jartzeko elkartea@etakitto.eus edo normalizazioa@etakitto.eus\n#...etakitto! Euskara Elkartea!#bertako dendak#Eibarrenbadakagu#euskeraz primeran#nikEibarrengastaukot\n« [BIDEOA] Etxean autorretratu hobeak lortzeko tutoriala prestatu dizuegu Euskararen transmisioa mintegiko bideoak ikusgai daude »


Amurrio ekitaldiz beteko da Euskararen Egunaren bueltan - Aiaraldea - Alea.eus\nAmurrio ekitaldiz beteko da Euskararen Egunaren bueltan\nErredakzioa 2021-11-23 19:32\nSandra Berganek jaso du Amurrioko denda euskaldunetan gastatzeko bonoa. / AMURRIOKO UDALA\nAmurrioko Udalak hainbat ekitaldi antolatu ditu aurtengo Euskararen Eguna ospatzeko: abenduaren 2an eta 3an, grafiti tailerra, irakurraldia, Topagunearen adierazpena eta txokolate jana; eta hilaren 4an, egun osoko jaialdia Luiaondon.\nUrtero legez, Euskal Herri osoko auzo eta herriak martxan dira abenduaren 3an —eta aurreko zein osteko egunetan— Euskararen Eguna ospatzeko, baita Araban ere. Amurrioko Udalak egitarau berezia prestatzen ari da jada, herritarren artean euskararen erabilera sustatzeko asmoz.\nHorretarako, hainbat jarduera antolatu dituzte udalerrian, abenduaren 2tik 4ra bitartean. Hilaren 2an, ostegunean, Juan Urrutia plazan —euria egiten badu, San Antonen— grafiti tailerra egingo dute ikastetxeekin batera; honako hauek dira hitzorduak: 10:15etik 11:00etara Mendiko, 11:00etik 11:45era Aresketa, 11:45etik 12:30era Amaurre, 12:30etik 13:15era Zabaleko eta 13:30ean Zaraobe.\nOstiralean, abenduaren 3an, Euskararen Egunarekin batera, literatura irakurraldia antolatuko dute Guk pasalekuan —euria egiten badu, Udalbatza aretoan—; honako hauek dira hitzorduak: 10:15etik 11:00etara Mendiko, 11:00etik 11:45era Aresketa, 11:45etik 12:30era Amaurre, 12:30etik 13:15era Zabaleko eta 13:30ean Zaraobe. Arratsaldean, berriz, Euskaltzaleen Topaguneak adierazpena egingo du kandelen argipean, 18:30ean. Azkenik, 19:00etatik aurrera, txokolate jana eskainiko dute bertan.\nLarunbatean, hilaren 4an, Luiaondon (Aiara) antolatutako egun osoko jaialdiarekin bat egingo du Amurriok, Euskara aktibatu, mintzatu, kontsumitu eta inplikatu lelopean.\nEskatu euskaraz eta saria irabazi kanpaina\nBestalde, Amurrioko Udalak jakinarazi du herriko merkataritzan eta ostalaritzan euskara sustatzeko Eskatu euskaraz eta saria irabazi kanpaina amaitu dela dagoeneko, 24 establezimenduren parte hartzearekin. Kanpainaren aurtengo edizioa "oso positibotzat" jo dute, euskararen erabilera nabarmen igo baita establezimendu gehienetan.\nEgitasmoak iraun duen bitartean, hainbat sari zuzen banatu dira: botilatxoak, poltsak eta deskontu kupoiak, besteak beste. Gainera, parte hartzaile guztien artean zozketa bat egin ondoren, Sandra Berganek irabazi du kanpainako sari nagusia; 300 euroko bonoa jaso du, Amurrion gehiago irabazi euskararekin ekimenean parte hartzen duten dendetan gastatzeko.


Lapurretaren Aurkako Kableen Birsortzailea Txikizkako Bistaratze Fabrikatzaileentzako - Metal Onena\nHasiera > Produktuak > Kableen erretraktorea > Lapurretaren Aurkako Kableen Birsortzailea Kendutako Txikizkako Pantailarako\nLapurretaren aurkako kablea berreskuratzea txikizkako pantailarako, lapurreta-altzairuzko kablea, lapurreta-katea, atzeraeragileak, segurtasun-lokarria eta tiraderak, segurtasun-erretraktoreak. alanbre arnesa kokatzea ekipo elektronikoetan, ekipoen kontrapisuan, seinaleztapen euskarrian eta produktu edo piezen elikaduran. Adibidez, supermerkatuetan erabil daiteke, hala nola Wal-Mart produktu elektronikoen pantailan eta eguneroko beste zenbait pantailatan. MOQ: 10 PCS Packaging Details: 1pcs / opp bag, 500pcs / carton, carton size: 55 * 35 * 29cm. Entrega Denbora: 5 lanegunetan 80000pcs Ordainketa Baldintzak: T / T, Western Union, Paypal Hornidura Gaitasuna: 100000 Pcs Astean, Ekoizpen gaitasuna premiazko eskaera handitzeko\nLapurretaren aurkako kablea berreskuratzea Txikizkako pantailarako, erosketen aurkako kutxa, tiratzeko kutxa segurua, atzerako tiratzeko kaxa, tiratzeko kaxa erretraktorea, antifurtoa, pantaila-euskarri segurua, telefono mugikorrerako / kamerarako lapurretaren kontrako pantaila-euskarria, Tethers / Retractors / Recoilers / kableak, erretraktoreak eta estalkiak txikizkako dendetako pantailetarako, kable-bobinak, mahai gaineko pantailak, lapurreta kontrako biribilgailuak, birziklatze mekanikoa, segurtasun kablea erretiratzea, merkantzien segurtasuna konexioa, segurtasun birkargatzailea, segurtasun pull kutxa, mugikorretarako birsortzeko lokarria, galerak prebenitzeko birkarga, lagin babeslea txikizkako segurtasun gailua, minisquare segurtasun pull box, Recoiler autozentratzeko gailuarekin, anti-lapurreta retracting kablea, pull box recoiler super pull box plus retractable lotura segurtasun gailua pull box erretraktorea txikizkako segurtasun lotura\nRetracting Anti-Theft Cable Recoiler for Retail Display batera funtzionatu ahal izango du guk egindako edozein ekipamendu edo muntaketa oinarri / euskarriekin (gure webgunean agertzen den moduan). Erakusleihoaren atzeko aldean dagoen espazio mugatuan instalatu daiteke. Finkatzeko lata torlojuaren bidez edo zinta itsasgarriarekin egina dago.\nGMI-006Segurtasun lokailuak, diseinu ederrak, kaxa potoloak eta leunak ikusizko gozamena ere ekar dezakete, eta forma asko daude aukeran, kablearen luzeran eta diametroan ere aukera ugari dago.\n1) Txikizkako pantailetarako lapurretaren aurkako kablea birsortzea, laginak lotzen dituen eranskailua da, erakusketan, supermerkatuetan eta dendetan lapurtutako produktuak erakustea eragozten duten eranskailua.\n3)Tailerreko espazioaren, salmentako langileen eta kostuen kudeaketaren kostua modu eraginkorrean murriztu dezake.\nGMI-006 Series Security Tether zehaztapenak:\nLapurretaren Aurkako Kableen Birzirkulazioa Atzera Bistaratzeko\nTheftTopCable kablea birsortzeko ezarpena txikizkako pantailarako:\nIdeia berritzaileak eta ikerketa eta garapen gaitasun sendoak dituen enpresa gara. Lapurretaren aurkako tiratzeko kutxa teleskopikoak pertsonaliza ditzakegu bezeroentzako. Kalitatea bermatzeko sistema fidagarria, saldu osteko zerbitzu ezin hobea eta kudeaketa sistema bizkorra ditugu. Bezeroei lehen mailako zerbitzuak soilik eskaintzen dizkiegu.\nHot Tags: Lapurretaren aurkako kablea birsortzea, txikizkako pantailarako, fabrikatzaileak, hornitzaileak, handizkako salmenta, erosketa, fabrikazioa, pertsonalizatua, stockean, ontziratutakoa, doako lagina, markak, salmenta beroa, kalitate handikoa, entrega azkarra, fabrikako handizkakoa, fabrika zuzenean, Moq baxua, Fabrikako hornidura, laginak eskuragarri, kalitate onekoa, salduena, txikizkako denda, Txinan egindakoa, merkea, deskontua, prezio baxua, deskontua erosi, prezioa, prezio zerrenda, aurrekontua, beheko prezioa, kostu baxua, prezio arrazoizkoa berritzailea, fabrikako prezioa, CE , Moda, Berriena, Kalitatea, Aurreratua, Iraunkorra, Erraz Manten daitekeena, Azken Salmenta, Urtebeteko Bermea, Klasikoa, Fantasia, Etorkizun Berria, Kalitate Onena, Azken Diseinua, Diseinu Erakargarria, Estilo Berria, Diseinu Polita, Mini Diseinua, Diseinu Berria, Hainbat estilo, pertsonalizazio berezia, moda diseinua, diseinu berriena, instalazio erraza\nLapurretaren aurkako kablearen birziklapena erretiratzea txikizkako pantailarakoLapurretaren Aurkako Kableen BirsortzeaLapurretaren aurkako kableen birsortzailea erretiratzea\nTantazko Formako Kableen Erretraktorea Abs Plaka Itsasgarriarekin


Itzalaldi elektrikoek milaka pertsonentzako kalteberatasun-egoera larritzen dute\nVenezuelak, gaur egun, pairatzen duen krisi politiko, ekonomiko eta sozialaren ondorioz, pertsonen kopuru handia dago arrisku- eta kalteberatasun-egoeran. Egoera hori are larriagoa da martxoaren 7tik aurrera, egun horretan hasi baitziren herrialdea geldiarazi duten itzalaldi elektrikoak.\nHorri guztiari erantzuna emateko, ALBOAN eta Entreculturas nazioarteko lankidetzarako erakunde jesuitok Venezuelaren alde dirua jasotzeko kanpaina solidarioari ematen diogu hasiera.\nHerrialdeko Jesusen Lagundiaren gizarte erakundeek babesten dituzten komunitateen oinarrizko beharrak asetzea, eta baita ondoko herrialdeetara migratzen ari diren edo babesa eskatzen duten Venezuelako milaka pertsonen beharrak betetzea du helburu kanpaina honek.\nFe y Alegria eta Migratzaileentzako Jesuiten Sarea erakundeen bitartez, aurrera daramatzagun hainbat ekimen ondorengoak dira:\nIkasleek eskolan otordu bat, gutxienez, ziurtaturik izan dezaten, eta horrela eskola bertan behera ez uztea\nHerrialdea uzten duten lagunek jatekoa eta babeslekua, asiloa, eta aholkularitza legalerako zerbitzuak izan ditzaten baliabideak eskaintzea\nZuk ere Venezuelako herriarekiko elkartasuna adierazi ahal duzu.